༄༅། །ཆོས་མངོན་པ་མཛོད་ཀྱི་སྤང་བྱ་སྤོང་ཚུལ་གྱི་དཀའ་འགྲེལ་ལེགས་བཤད་ཉི་མའི་འོད་ཟེར་ལས་མཁས་པའི་གཏམ་བྱ་གསང་བ་སྒོ་འབྱེད་ཅེས་བྱ་བ་བཞུགས་སོ།། བྱམས་པའི་ཁང་བརྩེགས་རྣམ་དཔྱོད་བློ་གྲོས་ཆེ། །བ་གམ་ཆེར་གསལ་རྣམ་མང་རྒྱལ་སྲས་ཀྱི། །དཀྱིལ་འཁོར་དབུས་ན་མཁས་པའི་རོལ་རྩེད་མཁན། །ཕྱོགས་ལས་རྣམ་རྒྱལ་དབྱིག་གི་གཉེན་ཁྱོད་རྒྱལ། །འདིར་ནི་ཆོས་མངོན་གཞུང་བརྒྱའི་དཔྱིད། །མངོན་སུམ་མཐོང་ནས་གཞན་དག་གིས། །སྙིང་གི་བཅུད་དུ་མ་མྱངས་གཏམ། །ལེགས་བཤད་གསར་པའི་ཁུ་བ་ཐིགས། །སྐལ་བཟང་རྣམ་དཔྱོད་ལྕེ་ལ་རོལ། །མྱོང་བར་འདོད་པས་དགའ་དང་བདེ། །སྤྲོ་བ་ཆེན་པོས་འདི་ལོང་ལ། །མཁས་པའི་མདུན་སར་ངོམ་པར་མཛོད། །ཅེས་བརྗོད་ནས། འདིར་ཆོས་མངོན་པ་མཛོད་ལ་ཉེ་བར་མཁོ་བའི་སྤང་བྱ་སྤོང་ཚུལ་གྱི་གནད་ཟབ་མོ་འཆད་པར་བྱེད་པ་ལ། དངོས་དང་། ཞར་བྱུང་ཉོན་མོངས་ཅན་མ་ཡིན་པའི་མི་ཤེས་པ་སྤོང་ཚུལ་ལོ། །དང་པོ་ལ། ཐར་ལམ་ལ་མ་ཞུགས་པའི་སྐབས་སུ་སྤོང་ཚུལ་དང་། ཐར་ལམ་ལ་ཞུགས་ནས་སྤོང་ཚུལ་གཉིས། དང་པོ་ལ། མདོར་བསྟན་པ་དང་། རྒྱས་པར་བཤད་པ་གཉིས། དང་པོ་ནི། མཛོད་ལས། ས་གསུམ་ལས་རྒྱལ་བསམ་གཏན་ནམ། །ཉེར་བསྡོགས་ལས་མཐའི་རྣམ་གྲོལ་ལམ། །གོང་མའི་ཉེ་བར་བསྡོགས་ལས་མིན། །ཞེས་པའི་གཞུང་ལྟར་བཤད་ན། བསམ་གཏན་དང་པོའི་ཉེར་བསྡོགས་ལ་བརྟེན་ནས་འདོད་པའི་ཉོན་མོངས་ལས་རྒྱལ་བ་དང་། བསམ་གཏན་གཉིས་པའི་ཉེར་བསྡོགས་ལ་བརྟེན་ནས་བསམ་གཏན་དང་པོའི་ཉོན་མོངས་ལས་རྒྱལ་བ་དང་། བསམ་གཏན་གསུམ་པའི་ཉེར་བསྡོགས་ལ་བརྟེན་ནས་བསམ་གཏན་གཉིས་པའི་ཉོན་མོངས་ལས་རྒྱལ་བའི་ཚེ་ན། དེ་ལྟར་རྒྱལ་བའི་གང་ཟག་དེ་དབང་བརྟུལ་དད་པའི་རྗེས་འབྲང་ཞིག་ཡིན་ན་འདོད་ཉོན་དགུ་པ་སྤངས་མ་ཐག་པའི་རྣམ་གྲོལ་ལམ་སོགས་མཐའི་རྣམ་གྲོལ་ལམ་དགུ་པ་དེ་རྣམས་བསམ་གཏན་དང་པོའི་ཉེར་བསྡོགས་སོགས་ཉེར་བསྡོགས་ཀྱི་ངོ་བོར་སྐྱེ་བ་ཡིན་གྱི་བསམ་གཏན་དང་པོའི་དངོས་གཞི་སྙོམས་འཇུག་སོགས་དངོས་གཞིའི་ངོ་བོར་མི་སྐྱེ་སྟེ། ཉེར་བསྡོགས་སུ་གྱུར་པའི་ཚོར་བ་རྣམས་ནི་ཚོར་བ་བཏང་སྙོམས་དང་། བསམ་གཏན་དང་པོ་གཉིས་པའི་དངོས་གཞིའི་སྙོམས་འཇུག་ཏུ་གྱུར་པའི་ཚོར་བ་རྣམས་ནི་ཚོར་བ་ཡིད་བདེ་དང་བསམ་གཏན་གསུམ་པའི་དངོས་གཞིའི་སྙོམས་འཇུག་དུ་གྱུར་པའི་ཚོར་བ་ནི་ཚོར་བ་ལྔའི་ཟླས་ཕྱེ་བའི་ཚོར་བ་བདེ་བ་གང་ཞིག གང་ཟག་དེ་དབང་པོ་བརྟུལ་བས་ཚོར་བ་བཏང་སྙོམས་ཚོར་བ་ཡིད་བདེ་སོགས་སུ་སྤོ་མ་ནུས་པའི་ཕྱིར་རོ། །གང་ཟག་དེ་དབང་རྣོན་ཆོས་ཀྱི་རྗེས་འབྲང་ཞིག་ཡིན་ན་ནི། མཐའི་རྣམ་གྲོལ་ལམ་དགུ་པ་རྣམས་བསམ་གཏན་དང་པོ། གཉིས་པ། གསུམ་པ་གསུམ་གྱི་དངོས་གཞིའི་སྙོམས་འཇུག་གི་ངོ་བོར་སྐྱེ་སྟེ། ཚོར་བ་བཏང་སྙོམས་རྣམས་ཚོར་བ་ཡིད་བདེ་དང་བདེ་བར་སྤོ་ནུས་པའི་ཕྱིར་རོ། །དེའི་ཚེ་དབང་བརྟུལ་དེ་དག་གིས་ཀྱང་བསམ་གཏན་དང་པོ་གཉིས་པ་གསུམ་པ་གསུམ་གྱི་དངོས་གཞི་སྙོམས་འཇུག་ནི་ཐོབ་དགོས་ཏེ། ས་གོང་མའི་ཉེར་བསྡོགས་ལ་བརྟེན་ནས་འོག་མའི་ཉོན་མོངས་དང་སྙོམས་འཇུག་གི་སྒྲིབ་པ་སྦྲགས་སྤོང་བྱས་འདུག་པའི་ཕྱིར་རོ། །དེས་ན་དེ་ཐོབ་ཀྱང་མངོན་དུ་མ་བྱས་པ་ཁོ་ན་ཡིན་ནོ། །དེ་ནི། ས་གསུམ་ལས་རྒྱལ་བསམ་གཏན། ཉེར་བསྡོགས་ལས་མཐའི་རྣམ་གྲོལ་ལམ་ཞེས་པས་བསྟན་པའོ། །ཡང་ས་གོང་མ་བསམ་གཏན་བཞི་པའི་ཉེར་བསྡོགས་ལ་བརྟེན་ནས་བསམ་གཏན་གསུམ་པའི་ཉོན་མོངས་ལས་རྒྱལ་བ་དང་། ནམ་མཁའི་ཉེར་བསྡོགས་ལ་བརྟེན་ནས་བསམ་གཏན་བཞི་པའི་ཉོན་མོངས་ལས་རྒྱལ་བ་ནས་སྲིད་རྩེའི་ཉེར་བསྡོགས་ལ་རྟེན་ནས་ཅི་ཡང་མེད་ཀྱི་ཉོན་མོངས་ལས་རྒྱལ་བའི་ཚེ། གང་ཟག་དབང་པོ་རྣོ་བརྟུལ་གང་ཡིན་ཀྱང་བསམ་གཏན་གསུམ་པའི་ཉོན་མོངས་དགུ་པ་སྤངས་མ་ཐག་པའི་རྣམ་གྲོལ་ལམ་སོགས་མཐའི་རྣམ་གྲོལ་ལམ་རྣམས་བསམ་གཏན་བཞི་པའི་དངོས་གཞིའི་སྙོམས་འཇུག་སོགས་དངོས་གཞིའི་སྙོམས་འཇུག་གི་ངོ་བོར་སྐྱེ་བ་ཡིན་ཏེ། བསམ་གཏན་བཞི་པ་ཡན་ཆད་ཀྱི་དངོས་གཞིའི་སྙོམས་འཇུག་དུ་གྱུར་པའི་ཚོར་བ་ཡིན་ན་ཚོར་བ་བཏང་སྙོམས་ཡིན་པས་ཁྱབ་པའི་གནད་ཀྱིས་ཉེར་བསྡོགས་ཀྱི་ཚོར་བ་རྣམས་དངོས་གཞིའི་ངོ་བོར་གྱུར་བའི་ཚོར་བ་བཏང་སྙོམས་སུ་སྤོ་ནུས་པའི་ཕྱིར་རོ། །དེས་ན། བསམ་གཏན་བཞི་པའི་ཉེར་བསྡོགས་ཡན་ཆད་ཀྱིས་འོག་སའི་ཉོན་མོངས་ལས་རྒྱལ་བའི་ཚེ་གོང་སའི་དངོས་གཞིའི་སྙོམས་འཇུག་ཐོབ་ཅིང་མངོན་དུ་བྱེད་པ་ནི། གང་ཟག་དབང་པོ་རྣོ་བརྟུལ་གང་ཡིན་ཀྱང་ངེས་པ་ཁོ་ན་ཡིན་ནོ་ཞེས་པ་ནི། གོང་མའི་ཉེར་བསྡོགས་ལས་མིན། ཞེས་པའི་གཞུང་དེས་བསྟན་པ་ཡིན་ནོ། །གཉིས་པ་རྒྱས་པར་འཆད་པ་ལ། ཅི་ཡང་མེད་མན་ཆད་ཀྱི་མཐོང་སྤང་ཉོན་མོངས་རྣམས་ཀྱང་འཇིག་རྟེན་པའི་ལམ་ལ་བརྟེན་ནས་མཐོང་ལམ་གྱི་སྔ་རོལ་དུ་སྤངས་ཟིན་པ་ཞིག་སྲིད་དེ། ལྷག་སྐྱེས་མཐོང་དང་སྒོམ་གཉིས་ཀྱིས། །ཞེས་བཤད་པས་སོ། །དེ་ཡང་སྤོང་ཚུལ། ཐར་ལམ་དུ་མ་ཞུགས་པའམ་ཞུགས་ཀྱང་མཐོང་ལམ་གྱི་སྔ་རོལ་དུ་ཡིན་ན། ས་དེ་དང་དེའི་མཐོང་སྒོམ་གྱི་སྤང་བྱ་ཅིག་ཆར་དུ་སྤོང་སྟེ། ཐར་ལམ་དུ་མ་ཞུགས་པའི་གང་ཟག་གི་རྒྱུད་ཀྱི་ཚངས་རིས་ཀྱི་ཉེར་བསྡོགས་རབ་དབྱེན་ཆུང་ངུ་སྐད་ཅིག་མ་དང་པོ་དེས་འདོད་ཉོན་དང་པོ་དང་། འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་གི་ཉོན་མོངས་ཆེན་པོའི་ཆེན་པོ། དེ་བཞིན་དུ་འདོད་པའི་སས་བསྡུས་ཀྱི་ཀུན་འབྱུང་། འགོག་པ་ལམ་མཐོང་སྤང་ཉོན་མོངས་ཆེན་པོའི་ཆེན་པོ་སོགས་བཞི་སྟེ་ལྔ་པོ་ཐོབ་པ་བཅས་ཅིག་ཆར་དུ་གཅོད་བཞིན་པའི་བར་ཆད་མེད་ལམ་བྱེད་པ་ནས། རབ་དབྱེན་གསུམ་གྱིས་འདོད་པའི་མཐོང་སྒོམ་ཆེན་པོ་སྐོར་གསུམ། དགའ་སྡུད་གསུམ་གྱིས་འདོད་པའི་མཐོང་སྒོམ་འབྲིང་གསུམ། སྦྱོར་མཐའ་ཡིད་བྱེད་གསུམ་གྱིས་འདོད་པའི་སས་བསྡུས་ཀྱི་མཐོང་སྤང་བཞི་དང་སྒོམ་སྤང་སྟེ་ལྔའི་ཆུང་ངུ་སྐོར་གསུམ་སྤངས་ཏེ་ཚངས་རིགས་ཀྱི་དངོས་གཞིའི་སྙོམས་འཇུག་ཐོབ་པ་ཡིན་ལ། དེ་ཡང་གང་ཟག་དབང་བརྟུལ་ཡིན་ན། དེའི་རྒྱུད་ཀྱི་རྣམ་གྲོལ་ལམ་དགུ་པ་དེ་འདོད་ཉོན་དགུ་པ་འདོད་པའི་སས་བསྡུས་ཀྱི་སྡུག་བསྔལ་མཐོང་སྤངས་ཉོན་མོངས་དགུ་པ་སོགས་བཞི་ཐོབ་པ་དང་བཅས་པ་ཅིག་ཆར་བཅད་མ་ཐག་པའི་ཚངས་རིས་ཀྱི་ཉེར་བསྡོགས་སྦྱོར་མཐའ་ཡིད་བྱེད་ཆེན་པོའི་ངོ་བོར་སྐྱེ་ཞིང་། དབང་རྣོན་ཡིན་ན། དེ་རྣམས་སྤངས་མ་ཐག་པའི་ཚངས་རིས་ཀྱི་དངོས་གཞིའི་སྙོམས་འཇུག་གི་ངོ་བོར་སྐྱེ་བ་ནི་ཁྱད་པར་རོ། །འདིར་གང་དག་ཐར་ལམ་དུ་མ་ཞུགས་པའི་ཚེ་བར་ཆད་མེད་ལམ་ལ་བརྟེན་ནས། ཉོན་མོངས་མངོན་གྱུར་པ་སྤངས་ནས། ཐོབ་པ་ནི་འདས་ལམ་ལ་བརྟེན་ནས་གཅོད་དོ་ཞེས་སྨྲ་བ་ནི། ཆོས་མངོན་པ་འདི་ལ་འདྲིས་ཆུང་བར་ཟད་དེ། དེ་ལྟར་ན་བྱང་སེམས་འཕགས་པས་ཅི་ཡང་མེད་མན་ཆད་ཀྱི་ཉོན་མོངས་ཀྱི་ཐོབ་པ་སྔར་བཅད་མ་ཟིན་པར་སོང་བས་བྱང་སེམས་སྒོམ་ལམ་གྱི་སྐབས་སུ་དེ་རྣམས་ཀྱི་ཐོབ་པ་གཅོད་བྱེད་ཀྱི་བར་ཆད་མེད་ལམ་དགུ་ཚན་རེ་འབྱུང་དགོས་པ་ལས། དང་པོར་མ་ཡིན་སྐད་ཅིག་མ། །སུམ་ཅུ་རྩ་བཞིས་ཐོབ་ཕྱིར་རོ། །ཞེས་བྱང་སེམས་ཀྱི་བདེན་པ་མངོན་རྟོགས་སྐད་ཅིག་མ་བཅུ་དྲུག་གི་རྗེས་སུ་སྲིད་ཉོན་དགུ་སྤོང་བའི་བར་ཆད་མེད་ལམ་དགུ་དང་། དེ་སྤངས་པའི་རྣམ་གྲོལ་ལམ་དགུ་བཤད་ཀྱི། གཞན་གཏན་ནས་མ་བཤད་པའི་ཕྱིར་དང་། སྤངས་པ་ཡོངས་ཤེས་ཀྱི་སྐབས་སུ་ཁ་ཆེ་བའི་ལུགས་ལ་བསམ་གཏན་དངོས་གཞིའི་ཐོབ་འབྲས་སུ་གྱུར་པའི་སྤངས་པ་ཡོངས་ཤེས་ལྔ་བཤད་ཀྱི། གཞན་བཞི་མི་ཆད་པའི་གནད་ཟབ་མོ་ཡང་བློ་གྲོས་ཀྱི་ཁོང་དུ་མ་ཆུད་པའི་རྣམ་འགྱུར་ཡིན་པའི་ཕྱིར་དང་། བར་ཆད་མེད་ལམ་ལ་བརྟེན་ནས་སྤང་བྱ་དེ་དང་དེ་སྤོང་བའི་ཚེ་ན་སྤང་བྱ་དེ་དང་དེ་སྤངས་པའི་སོ་སོར་བརྟགས་འགོག་ཐོབ་པ་ལ། སྤང་བྱ་དེ་དང་དེའི་ཐོབ་པ་གཅད་དགོས་པའི་གོ་བ་ཙམ་ཡང་མ་ཆགས་པའི་སྐད་ཆ་ཡིན་པའི་ཕྱིར་དང་། མཛོད་འགྲེལ་ལས་ཀྱང་། ཇི་ཙམ་གྱིས་ན་ཉོན་མོངས་པ་སྤངས་པ་ཞེས་བྱ་ཞེས་དྲིས་ནས། རང་གི་རྒྱུད་ལ་ཡོད་པ་ནི་ཐོབ་པ་ཆད་པས་སོ་ཞེས་ལན་བཏབ་པའི་ཚིག་ཀྱང་རྣ་བས་མ་ཚོར་འདུག་པའི་ཕྱིར་དང་། སྤང་བྱ་སྤོང་ཚུལ་ལ། སྤང་བྱ་དེ་རང་གི་ངོ་བོའི་སྒོ་ནས་སྤངས་པ་དང་། འདུན་པའི་འདོད་ཆགས་དང་བྲལ་བའི་ཚུལ་གྱིས་སྤངས་པ་གཉིས་ལས་ཕྱི་མ་ལ་ཐོབ་པ་གཅད་མི་དགོས་ཀྱང་སྔ་མ་དེ་ལ་ཐོབ་པ་ངེས་པར་གཅད་དགོས་པའི་ཁྱད་པར་ཙམ་ཡང་མ་ཕྱེད་པའི་སྐྱོན་ཡིན་པའི་ཕྱིར་རོ། །དེ་ལྟར་ཡིན་མོད་ཀྱི་རྣམ་དཔྱོད་ཀྱི་བློ་གྲོས་ཡོད་པ་དག་གིས་འདི་ལ་དཀའ་གནད་ཀྱི་འཕྲང་དམ་པོ་ཞིག་ཡོད་པ་བསྒྲལ་དགོས་པ་ནི་འོག་ནས་འཆད་པར་སེམས་སོ། །དེ་ནས་སྲིད་རྩེའི་ཉེར་བསྡོགས་ལ་བརྟེན་ནས་ཅི་ཡང་མེད་ཀྱི་མཐོང་སྤང་བཞི་དང་སྒོམ་སྤང་ཉོན་མོངས་ཐོབ་པ་བཅས་པ་ཅིག་ཆར་སྤོང་ཚུལ་ཡང་རིགས་འགྲེ་བ་ཡིན་ཏེ། སྲིད་རྩེའི་ཉེར་བསྡོགས་སྦྱོར་མཐའ་ཡིད་བྱེད་ཆེན་པོར་གྱུར་པའི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོ་དེས། ཅི་ཡང་མེད་ཀྱི་མཐོང་སྤང་ཉོན་མོངས་ཆུང་ངུའི་ཆུང་ངུ་བཞི་དང་། ཅི་ཡང་མེད་ཀྱི་སྒོམ་སྤང་ཉོན་མོངས་ཆུང་ངུའི་ཆུང་ངུ་ཐོབ་པ་དང་བཅས་པ་ཅིག་ཆར་བཅད་ནས། དེ་བཅད་མ་ཐག་ཏུ། རྣམ་གྲོལ་ལམ་དགུ་པ་དེ་སྲིད་རྩེའི་དངོས་གཞིའི་སྙོམས་འཇུག་གི་ངོ་བོར་སྐྱེ་བ་ཡིན་པའི་ཕྱིར་རོ། །མཐོང་ལམ་མན་ཆད་དུ་སྤོང་ཚུལ་གྱི་རྣམ་གཞག་ནི་རྣམ་དཔྱོད་ཡོད་པ་དག་ལ་དེ་ཙམ་གྱི་འཐུས་ལ། ད་ནི་གཉིས་པ་ཐར་ལམ་དུ་ཞུགས་ནས་མཐོང་ལམ་ཐོབ་པ་ཡན་གྱི་སྤང་བྱ་སྤོང་ཚུལ་བཤད་པར་བྱ་སྟེ། དེ་ལ་གཉིས། མཐོང་ལམ་གྱི་གནས་སྐབས་སུ་སྤོང་ཚུལ་དང་། སྒོམ་ལམ་གྱི་གནས་སྐབས་སུ་སྤོང་ཚུལ་ལོ། །དང་པོ་ནི། རྒྱུན་ཞུགས་ཞུགས་པ་དང་ཆགས་བྲལ་སྔོན་སོང་གི་ཕྱིར་འོང་ཞུགས་པ་ལྟ་བུའི་གནས་སྐབས་སུ་སྤོང་ཚུལ་ནི། དེ་ཡང་སྔར་འདོད་ཉོན་དང་པོ་ཙམ་ཡང་མ་སྤངས་པ་ཞིག་ཡིན་ན་ཚངས་རིས་ཉེར་བསྡོགས་མོས་པ་ཡིད་བྱེད་དང་། དང་པོ་གཉིས་པ་གསུམ་པ་ཙམ་སྤངས་ན་རབ་དབྱེན་བཞི་དང་། བཞི་པ་ལྔ་པ་དྲུག་པ་ཙམ་སྤངས་ན་དགའ་སྡུད་དང་། བདུན་པ་བརྒྱད་པ་མན་སྤངས་ན། སྦྱོར་མཐའ་ཡིད་བྱེད་དུ་གྱུར་པའི་མཐོང་ལམ་བཟོད་པ་བརྒྱད་པོ་དེས། སྤང་བྱ་མཐོང་སྤང་ཉོན་མོངས་བརྒྱད་ཐོབ་པ་དང་བཅས་ཅིག་ཆར་གཅོད་ཚུལ་གཞན་དང་མཚུངས་པས་རྟོགས་པར་སླ་ལ། ཆགས་བྲལ་སྔོན་སོང་གི་ཕྱིར་མི་འོང་ཞུགས་པའམ། བྱང་སེམས་འཕགས་པ་ཞིག་ཡིན་ན། དེ་དག་གི་རྒྱུད་ཀྱི་མཐོང་ལམ་སྡུག་བསྔལ་ཆོས་བཟོད། ཀུན་འབྱུང་ཆོས་བཟོད། འགོག་པ་ཆོས་བཟོད། ལམ་ཆོས་བཟོད་བཞི་པོ་དེས། སྤང་བྱ་སྤོང་བའི་བྱ་བ་མི་བྱེད་དེ། འདོད་པའི་སས་བསྡུས་ཀྱི་མཐོང་སྤང་ཉོན་མོངས་ཐོབ་པ་དང་བཅས་པ་མཐོང་ལམ་གྱི་སྔ་རོལ་དུ་སྤངས་ཟིན་པའི་ཕྱིར། རྗེས་བཟོད་བཞི་པོ་དེས་སྤང་བྱ་སྤོང་བའི་བྱ་བ་བྱེད་དེ། ཅི་ཡང་མེད་མན་ཆད་ཀྱི་མཐོང་སྤང་ཉོན་མོངས་ཐོབ་པ་དང་བཅས་པ་བཅད་ཟིན་པ་ཞིག་སྲིད་ན་ཡང་སྲིད་རྩེའི་སས་བསྡུས་ཀྱི་མཐོང་སྤང་ཉོན་མོངས་ཐོབ་པ་དང་བཅས་པ་ད་གཟོད་གཅད་དགོས་པའི་ཕྱིར་རོ། །འོ་ན་འཕགས་པ་དེའི་རྒྱུད་ལ། ཆོས་བཟོད་བཞི་དང་ཆོས་ཤེས་བཞི་སྐྱེ་མི་དགོས་པར་ཐལ། དེ་དག་གི་སྤང་བྱ་རྣམས་གོང་དུ་སྤངས་ཟིན་པའི་ཕྱིར་ཞེས་དོགས་པ་བཀོད་ནས། དེའི་ལན་དུ་མངོན་པ་སྔ་རབས་པ་དག་སྐྱོན་མེད་དེ། དེའི་རྒྱུད་ལ་རྗེས་བཟོད་བཞི་དང་རྗེས་ཤེས་བཞི་ངེས་པར་སྐྱེ་དགོས་ལ། དེའི་གྲོགས་སུ་ཆོས་བཟོད་བཞི་དང་ཆོས་ཤེས་བཞི་ཡང་དགོས་པའི་ཕྱིར་གསུང་པ་སྣང་མོད། ཁོ་བོ་ཅག་ནི་ལན་འདི་ལྟར་འདེབས་ཏེ། འཕགས་པ་དེའི་རྒྱུད་ལ་འདོད་པའི་སས་བསྡུས་ཀྱི་སྤང་བྱ་མཐོང་སྤང་སྤོང་རྒྱུ་མེད་ཀྱང་ཆོས་ཤེས་ཆོས་བཟོད་དང་བཅས་པ་ངེས་པར་སྐྱེ་དགོས་ཏེ། གྲུབ་མཐའ་འདིའི་ལུགས་ཀྱིས་བདེན་པ་རྣམས་ཀྱི་གནས་ལུགས་རིམ་ཅན་དུ་མཐོང་དགོས་པའི་གནད་ཀྱིས་འདོད་པའི་བདེན་བཞི་རིམ་ཅན་མཐོང་དགོས་ལ། དེ་མཐོང་བའི་ལམ་ཟག་མེད་ལ་ཆོས་བཟོད་བཞི་དང་ཆོས་ཤེས་བཞི་ཞེས་ཆར་ཕྱེ་ནས་བཞག་པ་ཙམ་ཡིན་པའི་ཕྱིར་རོ། །ལེགས་པར་བཤད་པ་མིན་ནམ་སོམས་མཛོད་ཅིག འོན་ཀྱང་གཞན་ལ་མ་གྲགས་པའི་གནད་འདི་མཐོང་ལམ་སྡུག་བསྔལ་ཆོས་བཟོད་དེ་ལའང་དུས་གསུམ་དུ་དབྱེ་བའི་ད་ལྟར་བ་དེས་སྤང་བྱ་ད་ལྟར་བ་སྤོང་བའི་བྱ་བ་བྱེད་ཀྱི། འདས་མ་འོངས་གཉིས་པོ་དེས་མི་བྱེད་དེ། འགག་པར་འགྱུར་བའི་ལམ་གྱིས་ནི། །དེ་ཡི་སྒྲིབ་པ་རབ་ཏུ་སྤོང་། །ཞེས་བཤད་པའི་ཕྱིར་རོ། །དེ་ལྟར་མཐོང་ལམ་སྡུག་བསྔལ་ཆོས་བཟོད་དེ་ལ་དུས་གསུམ་དུ་ཡོད་ན། དེ་འདས་མ་འོངས་གཉིས་པོ་དེ་གང་ཟག་སུ་ཞིག་གི་རྒྱུད་ལ་ཡོད་སྙམ་ན། དེ་ལྟར་སྨྲ་བ་ནི་དཀའ་བ་ཡིན་ཏེ། མཐོང་ལམ་སྡུག་བསྔལ་ཆོས་བཟོད་འདས་པ་ཞིག་དུས་གསུམ་རྫས་གྲུབ་ཁས་བླངས་པའི་གནད་ཀྱིས་ཡོད་པར་ཁས་ལེན་ཀྱང་མཐོང་ལམ་སྡུག་བསྔལ་ཆོས་བཟོད་པའི་རྒྱུད་ལ་ནི་མེད་དེ། དེ་ཟག་མེད་འདས་པའི་ཐོབ་པ་དང་མི་ལྡན་པའི་ཕྱིར་ཏེ། འཕགས་ནི་དང་པོ་འདས་དང་མིན། །ཞེས་བཤད་པའི་ཕྱིར། མཐོང་ལམ་སྡུག་བསྔལ་ཆོས་ཤེས་པ་ལ་མཐོང་ལམ་སྡུག་བསྔལ་ཆོས་བཟོད་འདས་པའི་ཐོབ་པ་དང་ལྡན་ཡང་། དེའི་རྒྱུད་ཀྱི་མཐོང་ལམ་སྡུག་བསྔལ་ཆོས་བཟོད་འདས་པ་ནི་མེད་དེ། དེའི་རྒྱུད་ཀྱི་མཐོང་ལམ་སྡུག་བསྔལ་ཆོས་བཟོད་མེད་པའི་ཕྱིར། འོ་ན་དེ་གང་ཟག་སུའི་རྒྱུད་ཀྱི་མཐོང་ལམ་སྡུག་བསྔལ་ཆོས་བཟོད་འདས་པ་དང་ལྡན་པ་གང་ཡིན་དཔྱད་ན་མི་རྙེད་པས་ཟོལ་འགྲོས་མིན་ནམ་སྙམ་ན། བྱེ་སྨྲ་བ་གྲུབ་མཐའི་རང་སྐྱོན་ལ་འདི་ལྟའི་རིགས་མང་དུ་འབྱུང་སྟེ། གཟུགས་མེད་ཀྱི་འཕགས་པ་དེ་ལ་གང་ཟག་སུའི་རྒྱུད་ཀྱི་ཟག་མེད་ཀྱི་སྡོམ་པ་དང་ལྡན་པ་ཡིན་ཞེས་དང་། སངས་རྒྱས་མ་ཐག་པའི་སྟོན་ཤཀ་དེ། གང་ཟག་སུའི་རྒྱུད་ཀྱི་འགོག་སྙོམས་དང་ལྡན་པ་ཡིན་ཞེས་དཔྱད་ན། ཁྱེད་ལ་སྨྲ་རྒྱུ་མེད་ལ། དེ་ལ་གང་ཡོད་པ་འདི་ལ་ཡང་མཚུངས་སོ། །གཉིས་པ་སྒོམ་ལམ་གྱི་གནས་སྐབས་སུ་སྤོང་ཚུལ་ལ། མདོར་བསྟན་པ་དང་། རྒྱས་པར་བཤད་པ་གཉིས་ལས། དང་པོ་ནི། མཛོད་ལས། གོང་མའི་ཉེར་བསྡོགས་ལས་མིན། ཞེས་པའི་འཕྲོ་ལས། འཕགས། །བརྒྱད་ཀྱིས་རང་གོང་ས་ལས་རྒྱལ། །ཟག་མེད་མི་ལྕོགས་མེད་པ་ཡིས། །ཐམས་ཅད་ལས་ནི་འདོད་ཆགས་བྲལ། །ཞེས་པ་ལྟར་བཤད་ན། འཕགས་པ་སྟེ་ཟག་མེད་ཀྱི་བསམ་གཏན་དང་པོའི་དངོས་གཞི་སྙོམས་འཇུག་ཙམ་ཁྱད་གཉིས། ཟག་མེད་བསམ་གཏན་གཉིས་པ་ནས། ཅི་ཡང་མེད་ཀྱི་དངོས་གཞི་སྙོམས་འཇུག་གི་བར་གྱི་ཟག་མེད་བར་ཆད་མེད་ལམ་ལ་བརྟེན་ནས། རང་ས་གོང་སའི་ཉོན་མོངས་ལས་རྒྱལ་བ་ཞིག་ཡོད་ཀྱི་རང་རང་གི་འོག་ས་ལས་རྒྱལ་དགོས་པ་ནི་མེད་དེ། རང་རང་གི་ཉེར་བསྡོགས་ལ་བརྟེན་ནས་འོག་སའི་ཉོན་མོངས་སྙོམ་འཇུག་གི་སྒྲིབ་པ་དང་བཅས་པ་ལས་རྒྱལ་ཟིན་པའི་ཕྱིར་རོ། །དེས་ན་བསམ་གཏན་དང་པོའི་དངོས་གཞི་ཙམ་པོར་གྱུར་པའི་ཟག་མེད་བར་ཆད་མེད་ལམ་ལ་བརྟེན་ནས། རང་ས་བསམ་གཏན་དང་པོའི་ཉོན་མོངས་ས་དགུ་སྤོང་བ་ནས། གོང་ས་བསམ་གཏན་གཉིས་པ་ནས་སྲིད་རྩེའི་བར་གྱི་ཉོན་མོངས་པ་སྤོང་བ་ཡོད། བསམ་གཏན་དང་པོའི་དངོས་གཞིའི་སྙོམས་འཇུག་ཁྱད་པར་ལའང་དེས་འདྲེ། བསམ་གཏན་གཉིས་པའི་དངོས་གཞིའི་སྙོམས་འཇུག་དུ་གྱུར་པའི་ཟག་མེད་བར་ཆད་མེད་ལམ་ལ་བརྟེན་ནས། རང་ས་བསམ་གཏན་གཉིས་པའི་ཉོན་མོངས་པ་དང་། གོང་ས་བསམ་གཏན་གསུམ་པ་ནས་སྲིད་རྩེའི་བར་གྱི་ཉོན་མོངས་སྤངས་ཏེ་དགྲ་བཅོམ་མངོན་དུ་བྱེད་པ་ཡོད་ཅིང་། དེས་ན་ཅི་ཡང་མེད་ཀྱི་དངོས་གཞི་སྙོམས་འཇུག་ཏུ་གྱུར་པའི་ཟག་མེད་བར་ཆད་མེད་ལམ་ལ་བརྟེན་ནས། རང་ས་ཅི་ཡང་མེད་ཀྱི་ཉོན་མོངས་ནས་གོང་སའི་སྲིད་རྩེའི་ཉོན་མོངས་མན་ཆད་སྤངས་ནས་དགྲ་བཅོམ་པ་ཐོབ་པ་ཞིག་ཡོད་ལ། ཉེར་བསྡོགས་མི་ལྕོགས་མེད་ཟག་མེད་ལ་བརྟེན་ནས་འདོད་པ་ནས་བཟུང་སྟེ་སྲིད་རྩེའི་བར་གྱི་ཉོན་མོངས་པ་ཐམས་ཅད་སྤོང་ནུས་པ་ཞིག་ཡོད་དོ་ཞེས་པ་ནི་གཞུང་གི་དངོས་བསྟན་ཏེ་མདོར་བསྟན་པའོ། །གཉིས་པ་རྒྱས་པར་བཤད་པ་ལ། སྐྱེ་འཕགས་ཀྱི་གང་ཟག་གང་ཡིན་ཀྱང་འདོད་ཉོན་དགུ་པ་སྤངས་མ་ཐག་པ་དེར། ཚངས་རིས་ཀྱི་དངོས་གཞིའི་སྙོམས་འཇུག་ངེས་པར་ཐོབ་དགོས་ཏེ། ཚངས་རིས་ཀྱི་ཉེར་བསྡོགས་ལ་བརྟེན་ནས་འདོད་ཉོན་དགུ་སྤོང་བའི་ཚེ། འདོད་པའི་སྙོམས་འཇུག་གི་སྒྲིབ་པ་དགུའི་ཡང་ཐོབ་པ་གཅོད་པ་ཁོ་ན་ཡིན་གྱི། འདོད་ཉོན་དགུ་སྤངས་ནས། འདོད་པའི་སྙོམས་འཇུག་གི་སྒྲིབ་པའི་ཐོབ་པ་མ་བཅད་པའི་འཕགས་པ་འདིར་མ་བཤད་པའི་ཕྱིར། གནད་དེས་ན་དགྲ་བཅོམ་ཞུགས་པ་ལ་ཕྱིར་མི་འོང་གིས་ཁྱབ་པ་དང་། ཉོན་ཐོས་དགྲ་བཅོམ་ལ་ཕྱིར་མི་འོང་ཐོབ་དགོས་པར་འགྲེལ་བཤད་རྣམས་ལས་གསལ་བར་བཤད་པ་ནི། ཅིག་ཆར་བ་ཁས་མི་ལེན་པའི་གནད་དུ་ཤེས་པར་བྱ་སྟེ། ཅིག་ཆར་བ་ཁས་བླངས་ན། དགྲ་བཅོམ་ཞུགས་པར་གྱུར་པའི་རྒྱུན་ཞུགས་ཁས་བླང་དགོས་པའི་ཕྱིར་དང་། ཕྱིར་མི་འོང་མ་ཐོབ་པའི་ཉན་ཐོས་དགྲ་བཅོམ་ཡང་ཁས་བླང་དགོས་པའི་ཕྱིར་རོ། །དེ་ལྟར་ན་ཕྱིར་མི་འོང་ཡིན་ན་ཚངས་རིས་ཀྱི་དངོས་གཞིའི་སྙོམས་འཇུག་ངེས་པར་ཐོབ་པས་ཁྱབ་སྟེ། དེ་ཡིན་ན། ཚངས་རིས་ཀྱི་ཉེར་བསྡོགས་ལ་བརྟེན་ནས་འདོད་ཉོན་དགུ་དང་འདོད་པའི་སྙོམས་འཇུག་གི་སྒྲིབ་པ་དགུ་སྦྲགས་སྤོང་བྱས་ཏེ་དེའི་ཐོབ་པ་ཡང་བཅད་པས་ཁྱབ་པའི་ཕྱིར་རོ། །དེ་ཙམ་གྱིས་ཚངས་རིས་ཀྱི་དངོས་གཞིའི་སྙོམས་འཇུག་ཐོབ་མི་ནུས་ན། ནམ་གྱི་ཚེ་ཐོབ་པ་ཡིན་སྨྲ་དགོས་སོ། །འོན་ཀྱང་ཕྱིར་མི་འོང་ཡིན་ན། ཚངས་རིས་ཀྱི་དངོས་གཞི་སྙོམས་འཇུག་མངོན་དུ་བྱས་པས་ནི་མ་ཁྱབ་སྟེ། ཕྱིར་མི་འོང་དབང་བརྟུལ་རྣམས་ཀྱིས་འདོན་ཉོན་དགུ་པ་སྤངས་མ་ཐག་ཏུ་ཚངས་རིས་ཀྱི་དངོས་གཞི་སྙོམས་འཇུག་མངོན་དུ་མ་བྱས་པར་ཚངས་རིས་ཀྱི་ཉེར་བསྡོགས་མི་ལྕོགས་མེད་ཆེན་པོར་གྱུར་པའི་རྣམ་གྲོལ་ལམ་དགུ་པ་མངོན་དུ་བྱས་པའི་ཕྱིར་རོ། །དེས་ན་ཕྱིར་མི་འོང་ལམ་དུ་སྤང་བྱ་སྤོང་བའི་རིམ་པ་རྣམ་གྲངས་འདི་ལྟར་འབྱུང་སྟེ། ཉོན་མོངས་དགུ་པ་སྤངས་རྗེས། ཚངས་རིས་ཀྱི་ཉེར་བསྡོགས་སྦྱོར་མཐའ་ཡིད་བྱེད་ཆེན་པོར་གྱུར་པའི་ཟག་མེད་ཀྱི་བར་ཆད་མེད་ལམ་དགུ་ཚན་ཉེར་གཅིག་ལ་བརྟེན་ནས་ཚངས་རིས་ཡན་གྱི་གནས་ཉེར་གཅིག་གི་ཉོན་མོངས་དགུ་ཚན་ཉེར་གཅིག་སྤངས་ཏེ། དགྲ་བཅོམ་མངོན་དུ་བྱས། ཚངས་འདུན་ཡན་གྱི་དངོས་གཞིའི་སྙོམས་འཇུག་གཏན་ནས་མ་ཐོབ་པ་གཅིག་ཀྱང་སྲིད་པ་ནི། ཟག་མེད་ཀྱི་མི་ལྕོགས་མེད་པ་ཡིས། །ཐམས་ཅད་ལས་ནི་འདོད་ཆགས་བྲལ། །ཞེས་པ་དང་། སྤངས་པ་ཡོངས་ཤེས་ཀྱི་སྐབས་སུ། མི་ལྕོགས་མེད་འབྲས་ཐམས་ཅད་དོ། །ཞེས་པའི་གཞུང་གིས་བསྟན་ནོ། །ཡངས་ཚངས་མདུན་ཡན་ཆད་ཀྱི་དངོས་གཞི་སྙོམས་འཇུག་མ་ཐོབ་པར། ཚངས་རིས་ཀྱི་དངོས་གཞི་སྙོམས་འཇུག་ཙམ་ཁྱད་གང་རུང་དུ་གྱུར་པའི་ཟག་མེད་བར་ཆད་མེད་ལམ་དགུ་ཚན་ཉེར་གཅིག་བསྐྱེད་ནས་ཚངས་རིས་སྲིད་རྩེའི་བར་གྱི་ཉོན་མོངས་སྤངས་ཏེ་དགྲ་བཅོམ་པ་མངོན་དུ་བྱེད་པ་དང་། དེ་བཞིན་དུ་ཚངས་ཆེན་ཡན་གྱི་དངོས་གཞིའི་སྙོམས་འཇུག་མ་ཐོབ་པར། ཚངས་མདུན་གྱི་དངོས་གཞིའི་སྙོམས་འཇུག་གི་ངོར་གྱུར་པའི་ཟག་མེད་བར་ཆད་མེད་ལམ་ལ་བརྟེན་ནས། ཚངས་མདུན་ཡན་ཆད་ཀྱི་ཉོན་མོངས་སྤངས་ཏེ་དགྲ་བཅོམ་མངོན་དུ་བྱེད་པ་ནས། ཅི་ཡང་མེད་མན་ཆད་ཀྱི་དངོས་གཞིའི་སྙོམས་འཇུག་ཐོབ་སྲིད་རྩེའི་དངོས་གཞིའི་སྙོམས་འཇུག་མ་ཐོབ་པར་ཅི་ཡང་མེད་ཀྱི་དངོས་གཞིའི་སྙོམས་འཇུག་ཏུ་གྱུར་པའི་ཟག་མེད་བར་ཆད་མེད་ལམ་ལ་བརྟེན་ནས་སྲིད་རྩེའི་ཉོན་མོངས་དགུ་སྤངས་ཏེ་དགྲ་བཅོམ་མངོན་དུ་བྱེད་པ་ཡང་ཡོད་པ་ནི། བརྒྱད་ཀྱིས་རང་གོང་ས་ལས་རྒྱལ། །ཞེས་པས་བསྟན་ཏེ། དེ་གནས་ལ་སྦྱར་ན། ཉི་ཤུས་རང་གོང་ས་ལས་རྒྱལ། །ཞེས་པ་གཅིག་གི་ཐོབ་པའི་ཕྱིར་ཏེ། ཚངས་རིས་ཀྱི་དངོས་གཞིའི་སྙོམས་འཇུག་ནས་ཅི་ཡང་མེད་ཀྱི་དངོས་གཞིའི་སྙོམས་འཇུག་གི་བར་ཉི་ཤུ་པོ་དེས་རང་གནས་དང་རང་གི་གོང་གནས་ཀྱི་ཉོན་མོངས་སྤང་དགོས་པའི་ཕྱིར་རོ། །བརྒྱད་ཀྱིས་རང་གོང་ས་ལས་རྒྱལ། །ཞེས་པའི་གནས་འདིས་ཀྱང་། འཇིག་རྟེན་པའི་ལམ་གྱི་སྤང་བྱའི་ཐོབ་པ་བཅད་ཟིན་པར་གྲུབ་སྟེ། དེ་ལྟ་མ་ཡིན་ན། མཐོང་ལམ་གྱི་སྔ་རོལ་དུ་སྲིད་རྩེའི་དངོས་གཞིའི་སྙོམས་འཇུག་ཐོབ་ཟིན་པའི་ཕྱིར་མི་འོང་ཞིག་གིས། ཅི་ཡང་མེད་ཀྱི་དངོས་གཞིའི་སྙོམས་འཇུག་ཟག་མེད་ལ་བརྟེན་ནས་དགྲ་བཅོམ་པའི་འབྲས་བུ་ཐོབ་པའི་ཚེ། ཅི་ཡང་མེད་ཀྱི་དངོས་གཞིའི་སྙོམས་འཇུག་ཟག་མེད་དུ་གྱུར་པའི་བར་ཆད་མེད་ལམ་ལ་བརྟེན་ནས། ཅི་ཡང་མེད་མན་ཆད་ཀྱི་ཉོན་མོངས་པའི་ཐོབ་པ་བཅད་པར་ཐལ། དེས་དགྲ་བཅོམ་པའི་འབྲས་བུ་ཐོབ་པ་ལ་ཉོན་མོངས་པ་དེ་དག་གི་ཐོབ་པ་གཅད་ནི་དགོས། སྔར་མཐོང་ལམ་གྱི་སྔ་རོལ་དུ་བཅད་མ་ཟིན་པའི་ཕྱིར། འདོད་ན། ཅི་ཡང་མེད་ཀྱི་དངོས་གཞིའི་སྙོམས་འཇུག་ཏུ་གྱུར་པའི་བར་ཆད་མེད་ལམ་དེས། འོག་སའི་སྤང་བྱ་ལས་ཀྱང་རྒྱལ་བར་ཐལ། དེས་འོག་སའི་ཉོན་མོངས་པའི་ཐོབ་པ་བཅད་པ་གང་ཞིག སྒོམ་སྤང་ཉོན་མོངས་ཀྱི་ཐོབ་པ་རྣམས་སྒོམ་སྤང་དང་། མཐོང་སྤང་ཉོན་མོངས་ཀྱི་ཐོབ་པ་རྣམས་མཐོང་སྤང་ཡིན་པ་ནི། སྤང་བྱ་མིན་པའི་རྣམ་གཉིས་འདོད། །ཅེས་པའི་གཞུང་གིས་བསྟན་པའི་ཕྱིར་རོ། །ལན་གྱིས་ཟློག་པར་ནུས་ན་སྨྲ་བའི་དུས་ལ་བབ་བོ། །ཡང་བླུན་པོ་འགའ་ཞིག་གིས། དགྲ་བཅོམ་དབང་རྣོན་གྱིས་ཉོན་མོངས་པའི་ཐོབ་པ་བཅད་ཀྱང་དབང་བརྟུལ་རྣམས་ཀྱིས་ནི་མ་ཡིན་ཏེ། ཐོབ་པ་དང་ས་བོན་གནད་འདྲ་བས་ཐོབ་པ་བཅད་ན་དེ་གཏན་ནས་སྤངས་པར་འགྱུར་བའི་ཕྱིར་རོ་ཞེས་ཟེར་རོ། །འོ་ན་དགྲ་བཅོམ་དབང་བརྟུལ་རྣམས་ཆོས་ཅན། ཁྱོད་ཉོན་མོངས་པའི་ཐོབ་པ་དང་ལྡན་པའི་གང་ཟག་ཡིན་པར་ཐལ། ཁྱོད་དེའི་ཐོབ་པ་མ་བཅད་པའི་གང་ཟག་ཡིན་པའི་ཕྱིར། འདོད་ན། ཁྱོད་ཉོན་མོངས་དང་ལྡན་པའི་གང་ཟག་ཡིན་པར་ཐལ་ལོ། །འདོད་ན། ཉོན་མོངས་པ་དང་ལྡན་པའི་དགྲ་བཅོམ་པ་དེ་ཐོས་པར་གྱུར་ཀྱང་རྣ་བ་དགབ་བོ། །ཡང་དགྲ་བཅོམ་པ་དབང་བརྟུལ་ཆོས་ཅན། ཁྱོད་སྤང་བྱ་སྤངས་པའི་གང་ཟག་མ་ཡིན་པར་ཐལ། ཁྱོད་སྒོམ་སྤང་མ་སྤངས་པའི་གང་ཟག་ཡིན་པའི་ཕྱིར་ཏེ། ཁྱོད་སྒོམ་སྤང་ཉོན་མོངས་ཀྱི་ཐོབ་པ་མ་བཅད་པའི་གང་ཟག་ཡིན་པའི་ཕྱིར་རོ། །དེ་ནི་འཕྲོས་པའོ། །ད་ནི་དཀྱུས་མ་བཤད་པར་བྱ་སྟེ། འདོད་ཉོན་དགུ་པ་ཙམ་ལ་ཆགས་བྲལ་སྔོན་སོང་གི་ཕྱིར་མི་འོང་འགའ་ཞིག་གིས་བདེན་པ་མངོན་རྟོགས་རྫོགས་རྗེས། །སྒོམ་ལམ་ཟག་མེད་བར་ཆད་མེད་ལམ་མངོན་དུ་མ་བྱས་པར། ཚངས་མདུན་ཡན་ཆད་གནས་གོང་མ་གོང་མའི་ཉེར་བསྡོགས་ཟག་བཅས་ལ་བརྟེན་ནས་ཚངས་རིས་མན་གྱི་གནས་འོག་མ་འོག་མའི་ཉོན་མོངས་སྙོམས་འཇུག་གི་སྒྲིབ་པ་ཐོབ་པ་དང་བཅས་པ་བཅད་དེ་ཚངས་མདུན་ནས་སྲིད་རྩེའི་དངོས་གཞིའི་སྙོམས་འཇུག་གི་བར་ཐོབ་པར་བྱས། དེའི་རྗེས་ཅི་ཡང་མེད་སོགས་ཀྱི་དངོས་གཞིའི་སྙོམས་འཇུག་གམ་ཡང་བསམ་གཏན་གཞི་པའི་རབ་མཐའ་ལ་བརྟེན་ནས་སྲིད་ཉོན་དགུ་སྤངས་ཏེ་དགྲ་བཅོམ་མངོན་དུ་བྱེད་པ་གཅིག་ཀྱང་ཡོད་དོ། །དེ་ལྟར་དེ་དག་ཀྱང་འགོག་སྙོམས་ཐོབ་སྟེ་བསམ་གཏན་བཞི་པའི་རབ་མཐའ་ལ་བརྟེན་ནས་དགྲ་བཅོམ་མངོན་དུ་བྱས་ན་ནི་གཉིས་ཀའི་ཆ་ལས་རྣམ་གྲོལ་ཡིན་ལ། འགོག་སྙོམས་མ་ཐོབ་པར་ཅི་ཡང་མེད་ཀྱི་དངོས་གཞིའི་སྙོམས་འཇུག་མན་ཆད་ཀྱི་ཟག་མེད་ས་དགུ་གང་ལ་བརྟེན་ནས་དགྲ་བཅོམ་སྔོན་དུ་བྱས་ཀྱང་ཤེར་རྐྱང་ཁོ་ན་སྟེ། འགོག་ཐོབ་གཉིས་ཀ་ལས་རྣམ་གྲོལ། ཞེས་བཤད་པས་སོ། །འོ་ན་བསམ་གཏན་བཞི་པའི་རབ་མཐའ་ཐོབ་པའི་ཤེར་རྐྱང་གི་དགྲ་བཅོམ་པ་སོགས་ཁས་ལེན་དགོས་པས། ཤེར་རྐྱང་གི་དགྲ་བཅོམ་པ་ལ་རྒྱན་མེད་དུ་བཤད་པ་དང་འགལ་བ་མི་ཡིན་ནམ་སྙམ་ན། དགྲ་བཅོམ་པ་ལ་རྒྱན་བཅས་རྒྱན་མེད་འདི་མངོན་པ་གོང་མ་ལས་བཤད་ཀྱི། འོག་མ་ན་མེད་མོད་ཡོད་དུ་ཆུག་ཀྱང་། ཤེར་རྐྱང་གི་དགྲ་བཅོམ་པ་ལ་དངོས་གཞིའི་སྙོམས་འཇུག་མ་ཐོབ་པས་ཁྱབ་པ་དང་རྒྱན་མེད་ཀྱི་དགྲ་བཅོམ་པ་ཡིན་པས་ཁྱབ་པ་གོང་འོག་གཉིས་ཆར་གྱི་སྐབས་སུ་ཁས་བླང་མི་ནུས་ཏེ། གཉིས་ཀའི་ཆ་ལས་རྣམ་གྲོལ་དང་ཤེར་རྐྱང་གི་ཁྱད་པར་འགོག་སྙོམས་ཐོབ་མ་ཐོབ་ཀྱི་དགྲ་བཅོམ་ལ་འཇོག་པར་གོང་འོག་གཉིས་ཆར་མཐུན་ལ། དེའི་ཚེ་དངོས་གཞིའི་སྙོམས་འཇུག་ཐོབ་ལ་འགོག་སྙོམས་མ་ཐོབ་པའི་དགྲ་བཅོམ་པ་གོང་འོག་གཉིས་ཆར་གྱི་ལུགས་ལ་ཁས་བླང་དགོས་པའི་ཕྱིར་ཏེ། གཟུགས་མེད་ཀྱི་རྟེན་ཅན་དགྲ་བཅོམ་ཕལ་ཆེ་བ་ཞིག་གིས་འགོག་སྙོམས་མ་ཐོབ་པར་གཉིས་ཆར་གྱིས་ཁས་ལེན་པའི་ཕྱིར་ཏེ། འགོག་སྙོམས་ཀྱི་རྟེན་འདོད་གཟུགས་གཉིས་ལ་ཡོད་ཀྱི་གཟུགས་མེད་ཀྱི་རྟེན་ལ་གསར་ཐོབ་དང་མངོན་གྱུར་གཉིས་ཆར་མེད་པར་གོང་འོག་གཉིས་ཆར་མཐུན་པའི་ཕྱིར་རོ། །ད་ནི་དཀའ་བའི་གནད་འདི་དཔྱད་དགོས་ཏེ། འོ་ན། མཐོང་ལམ་གྱི་སྔ་རོལ་འདོད་ཉོན་བཞི་པ་སྤངས་པའི་རྒྱུན་ཞུགས་རིགས་ནས་རིགས་སྐྱེ་ཞིག་ཁས་ལེན་ནམ་མི་ལེན། མི་ལེན་ན། རང་འགྲེལ་ལས། སྔོན་རྣམ་པ་གསུམ་མམ་བཞི་སྤངས་པའམ། བདུན་ནམ་བརྒྱད་སྤངས་པ་ནི་ཇི་སྲིད་དུ་འབྲས་བུ་ཁྱད་པར་ཅན་གྱི་ལམ་མངོན་དུ་མ་བྱས་པ་དེ་སྲིད་དུ། རིགས་ནས་རིགས་སུ་སྐྱེ་བའམ། བར་ཆད་གཅིག་པ་མ་ཡིན་ནོ་ཞེས་བཤད་པ་དང་འགལ། གལ་ཏེ་ཁས་བླངས་ན། མཐོང་ལམ་གྱི་སྔ་རོལ་དུ་འདོད་ཉོན་བཞི་པ་སྤངས་པའི་རྒྱུན་ཞུགས་རིགས་ནས་རིགས་སྐྱེ་དེས་རྒྱུན་ཞུགས་རིགས་ནས་རིགས་སྐྱེ་ནམ་ཞིག་ཐོབ་པ་ཡིན་ཞེས་དཔྱད་ན་འཇིག་སྟེ། དེ་རྒྱུན་ཞུགས་འབྲས་གནས་ཁྱད་པར་ཅན་དུ་མ་གྱུར་བར་དུ་ནི་རིགས་ནས་རིགས་སྐྱེར་མི་འགྱུར་ལ། དེ་ཚེ་དེ་ལ་རྒྱུན་ཞུགས་འབྲས་གནས་ཁྱད་པར་ཅན་དུ་གྱུར་པ་ནི་མི་སྲིད་པའི་ཕྱིར་ཏེ། དེས་འདོད་ཉོན་བཞི་པའི་ཐོབ་པ་བཅད་ཟིན་པ་གང་ཞིག འདོད་ཉོན་ལྔ་པ་ནི་ཚེ་དེ་ལ་མི་སྤོང་བའི་ཕྱིར་རོ། །དེ་བཞིན་དུ། མཐོང་ལམ་གྱི་སྔ་རོལ་དུ་འདོད་ཉོན་བརྒྱད་པ་སྤངས་པའི་ཕྱིར་འོང་ཚེ་གཅིག་བར་ཆད་གཅིག་པ་ཡོད་དམ་མེད། མེད་ན་གཞུང་སྔ་མ་དེ་དང་འགལ། ཡོད་ན། མཐོང་ལམ་གྱི་སྔ་རོལ་དུ་འདོད་ཉོན་བརྒྱད་པ་སྤངས་པའི་ཕྱིར་འོང་དེ། ཕྱིར་འོང་ཚེ་གཅིག་བར་ཆད་གཅིག་པར་འགྱུར་པའི་དུས་ཞིག་མི་སྲིད་པར་ཐལ། དེ་ཚེ་དེ་ལ་ཕྱིར་འོང་འབྲས་གནས་ཁྱད་པར་ཅན་དུ་གྱུར་བའི་དུས་ཞིག་མི་སྲིད་པའི་ཕྱིར་ཏེ། དེས་འདོད་ཉོན་བརྒྱད་པ་མན་གྱི་ཐོབ་པ་བཅད་ཟིན་པ་གང་ཞིག དེས་ཚེ་དེ་ལ་འདོད་ཉོན་དགུ་པ་མི་སྤོང་བའི་ཕྱིར་ཏེ། དེ་འདོད་པར་ལས་ཉོན་གྱི་སྐྱེ་བ་གཅིག་ལེན་ངེས་ཀྱི་འཕགས་པ་ཡིན་པའི་ཕྱིར་རོ། །གཞན་ཡང་། མཐོང་ལམ་གྱི་སྔ་རོལ་དུ་འདོད་ཉོན་ལྔ་པ་སྤངས་པའི་རྒྱུན་ཞུགས་འབྲས་གནས་ཙམ་པོ་ཞིག་ཁས་ལེན་ནམ་མི་ལེན། མི་ལེན་ན། སྒོམ་པའི་སྤང་བྱ་མ་སྤངས་ན། །འབྲས་བུ་དང་པོ་ལ་ཞུགས་པ། །རྣམ་ལྔའི་བར་བཅོམ་ཞེས་བཤད་པ་དང་འགལ་ལ། ཁས་ལེན་ན་ནི། དེས་རྒྱུན་ཞུགས་འབྲས་གནས་ཁྱད་པར་ཅན་ནམ་གྱི་ཚེ་ཐོབ་པར་འགྱུར་ཞེས་འདྲིའོ། །གལ་ཏེ་འདོད་ཉོན་དྲུག་པ་སྤོང་བཞིན་པའི་བར་ཆད་མེད་ལམ་ལ་གནས་པ་དེའི་ཚེ་ནའོ་ཞེ་ན། མཐོང་ལམ་གྱི་སྔ་རོལ་དུ་འདོད་ཉོན་ལྔ་པ་སྤངས་ནས་དྲུག་པ་སྤོང་བཞིན་པའི་རྒྱུན་ཞུགས་དེ་ཆོས་ཅན། ཁྱོད་རྒྱུན་ཞུགས་འབྲས་གནས་ཁྱད་པར་ཅན་མ་ཡིན་པར་ཐལ། ཁྱོད་ཀྱིས་རྒྱུན་ཞུགས་ཀྱི་འབྲས་བུ་ཙམ་པོ་ཐོབ་ཀྱང་། དེའི་འབྲས་བུ་ཁྱད་པར་ཅན་མ་ཐོབ་པའི་ཕྱིར་ཏེ། རྒྱུན་ཞུགས་ཀྱི་རྟེན་དེ་ལ། དགེ་སྦྱོང་ཚུལ་འབྲས་ལྷག་པོ་ཅུང་ཟད་ཀྱང་མ་ཐོབ་པའི་ཕྱིར་རོ་སྙམ་ན། འདི་དག་དཀའ་གནད་ཆེ་བར་སྣང་མོད། ཁོ་བོ་ཅག་འདི་ལྟར་སེམས་ཏེ། འདི་ལ་རྩ་བའི་དངོས་བསྟན་དང་། འགྲེལ་བཤད་ཀྱི་དགོངས་པ་གཉིས་ལས། རྩ་བ་རང་འགྲེལ་དང་བཅས་པའི་དགོངས་པ་ལྟར་ན། རྒྱུན་ཞུགས་ཕྱིར་འོང་ཕྱིར་མི་འོང་གི་འབྲས་བུ་གསུམ་ལ་ཙམ་ཁྱད་གཉིས་གཉིས་སུ་ཕྱེ་ནས། རྒྱུན་ཞུགས་ཀྱི་འབྲས་བུ་ཙམ་པོ་ནི། མཐོང་སྤང་ཀུན་སྦྱོར་གསུམ་སྤངས་པས་རབ་ཏུ་ཕྱེ་བའི་རྒྱུན་ཞུགས་ཀྱི་ཟག་མེད་ཀྱི་རྣམ་གྲོལ་ལམ་འདུས་བྱས་དང་འདུས་མ་བྱས་གཉིས་པོ་དེ་ལ་འཇོག་ལ། རྒྱུན་ཞུགས་ཀྱི་འབྲས་བུ་ཙམ་པོ་ཐོབ་རྗེས་སུ། ཕྱིར་འོང་གི་འབྲས་བུ་ཐོབ་ཕྱིར་དུ་སྔར་མ་སྤངས་པའི་ཉོན་མོངས་སྤོང་བར་ཞུགས་ཏེ། སྤང་བྱ་ལྷག་མ་གཅིག་སྤངས་པའི་ཟག་མེད་ཀྱི་རྣམ་གྲོལ་ལམ་རྣམ་གཉིས་ལ་རྒྱུན་ཞུགས་ཀྱི་འབྲས་བུ་ཁྱད་པར་ཅན་ཞེས་འཇོག་ཅིང་། དེའི་ཚེ་རྒྱུན་ཞུགས་ཀྱི་འབྲས་བུ་ཙམ་པོ་ལ་གནས་པའི་རྒྱུན་ཞུགས་ལ། རྒྱུན་ཞུགས་འབྲས་གནས་ཙམ་པོ་དང་། རྒྱུན་ཞུགས་ཀྱི་འབྲས་བུ་ཁྱད་པར་ཅན་ལ་གནས་པའི་རྒྱུན་ཞུགས་ལ་རྒྱུན་ཞུགས་འབྲས་གནས་ཁྱད་པར་ཅན་དུ་འཇོག་དགོས་པས། དེ་ལྟར་བཞག་པའི་ཚེ་མཐོང་ལམ་གྱི་སྔ་རོལ་དུ་འདོད་ཉོན་བཞི་པ་སྤངས་པའི་རྒྱུན་ཞུགས་རིགས་ནས་རིགས་སྐྱེ་མི་སྲིད་སྟེ། དེ་ཡོད་ན་མཐོང་ལམ་གྱི་སྔ་རོལ་དུ་འདོད་ཉོན་བཞི་པ་སྤངས་པའི་རྒྱུན་ཞུགས་རིགས་ནས་རིགས་སྐྱེ་དེས། རྒྱུན་ཞུགས་ཀྱི་འབྲས་བུ་ཐོབ་རྗེས་སུ་ཚེ་དེ་ལ་འདོད་ཉོན་ལྔ་པ་སྤངས་པ་ཞིག་ཡོད་དགོས་པ་ལས་དེ་འདྲ་མི་སྲིད་པའི་ཕྱིར་རོ། །དེས་ན་རང་འགྲེལ་དེ་ཅུང་ཁས་བླང་དུ་མི་རུང་ཞིང་། མཐོང་ལམ་གྱི་སྔ་རོལ་དུ་འདོད་ཉོན་ལྔ་པ་སྤངས་པའི་རྒྱུན་ཞུགས་དེས་ཀྱང་། རྒྱུན་ཞུགས་འབྲས་གནས་ཁྱད་པར་ཅན་ཐོབ་པ་ཞིག་མི་སྲིད་སྟེ། དེས་འདོད་ཉོན་དྲུག་པ་སྤངས་ནས་ནི་ཕྱིར་འོང་དུ་འགྱུར་ལ། དེ་མ་སྤངས་བར་དུ་རྒྱུན་ཞུགས་འབྲས་གནས་ཙམ་པོ་ཁོ་ན་ཡིན་པའི་ཕྱིར་རོ། །དེ་ནི་རྩ་འགྲེལ་དངོས་བསྟན་སྒྲ་ཇི་བཞིན་པ་ཁས་བླངས་ན་སྐྱོན་དེ་ལྟར་འབྱུང་ཞེས་པའི་དོན་ནོ། །གཉིས་པ། འགྲེལ་བཤད་ཀྱི་དགོངས་པ་ལྟར་ན། རྒྱུན་ཞུགས་འབྲས་གནས་ཙམ་པོའི་ངོས་འཛིན་གོང་དང་འདྲ་ལ། རྒྱུན་ཞུགས་འབྲས་གནས་ཁྱད་པར་ཅན་ནི། མཐོང་ལམ་གྱི་སྔ་རོལ་དུ་འདོད་ཉོན་དང་པོ་ཙམ་ཡང་མ་སྤངས་པའི་རྒྱུན་ཞུགས་ལྟ་བུ་ལ་མཚོན་ན། དེས་ཕྱིར་འོང་གི་འབྲས་བུ་ཐོབ་པའི་ཕྱིར་དུ་འདོད་ཉོན་དང་པོ་སྤོང་བའི་སྦྱོར་བ་ལ་ཞུགས་ཏེ། འདོད་ཉོན་དང་པོའི་སྦྱོར་བ་གཉེན་པོ་དང་། དེའི་སྤོང་གཉེན་དང་། དེའི་རྟེན་གཉེན་པོ་དང་། དེའི་ཐག་རིང་གཉེན་པོ་སོགས་ཀྱི་ནང་ནས། མདོར་ན། འདོད་ཉོན་དང་པོའི་སྦྱོར་བ་གཉེན་པོ་ཐོབ་པ་ནས། རྒྱུན་ཞུགས་འབྲས་གནས་ཁྱད་པར་ཅན་དུ་འཇོག་སྟེ། འགྲེལ་བཤད་རྒྱལ་པོ་སྲས་ལས། ཇི་སྲིད་དུ་ཉོན་མོངས་པ་མ་སྤངས་པ་སྤང་བའི་ཕྱིར་འབྲས་བུ་གཞན་ཐོབ་པར་བྱ་བའི་ཆེད་དུ་སྦྱོར་བ་མི་བྱེད་པ་དེ་སྲིད་དུ་ཞུགས་པ་ཞེས་མི་བྱའོ། །ཤུགས་ཀྱིས་ན་གང་གི་ཚེ་རབ་ཏུ་སྦྱོར་བ་དེའི་ཚེ་ནི་ཞུགས་པ་ཡིན་ནོ། །ཞེས་བཤད་པར་འགྱུར་ཏེ་ཞེས་སོགས་དང་། མི་སློབ་ས་དགུ་ལ་བརྟེན་ཏེ། ཞེས་སོགས་ཀྱི་ཕྱིར་མི་འོང་གི་སྐབས་སུ་ཡང་། རྒྱལ་སྲས་ལས། འབྲས་བུ་དང་འབྲས་བུ་ཁྱད་པར་ཅན་ཞེས་བྱ་བ་ལ། འབྲས་བུ་ནི་ལན་གཅིག་ཕྱིར་མི་འོང་བའི་འབྲས་བུའོ། །འབྲས་བུ་ཁྱད་པར་ཅན་ནི་སྤོང་བའི་སྦྱོར་བ་དང་། བར་ཆད་མེད་པ་དང་། རྣམ་པར་གྲོལ་བ་དང་། ཁྱད་པར་གྱི་ལམ་གྱི་མཚན་ཉིད་བསམ་གཏན་དང་པོ་ལ་སོགས་པའོ་ཞེས། འོག་མའི་འབྲས་བུ་ཙམ་པོ་ཐོབ་ནས་འབྲས་བུ་གོང་མ་ཐོབ་པའི་ཕྱིར་དུ་སྔར་མ་སྤངས་པའི་སྤང་བྱ་ཉོན་མོངས་པའི་སྦྱོར་བ་གཉེན་པོ་ཐོབ་པའི་ཚེ་གོང་མའི་འབྲས་བུ་ལ་ཞུགས་པ་དང་། འོག་མའི་འབྲས་གནས་ཁྱད་པར་ཅན་དུ་བཤད་འདུག་པའི་ཕྱིར་རོ། །དེ་ལྟར་ཤེས་པའི་ཚེ་མཐོང་ལམ་གྱི་སྔ་རོལ་དུ་འདོད་ཉོན་བཞི་པ་སྤངས་པའི་རྒྱུན་ཞུགས་རིགས་ནས་རིགས་སྐྱེ་དེ། རྒྱུན་ཞུགས་རིགས་ནས་རིགས་སྐྱེར་འགྱུར་བའི་དུས་ཡོད་སྟེ། དེས་ཕྱིར་འོང་གི་འབྲས་བུ་ཐོབ་ཕྱིར་དུ་འདོད་ཉོན་ལྔ་པ་སྤོང་བའི་རིང་བའི་སྦྱོར་བ་གཉེན་པོ་ཐོབ་པའི་ཚེ་ན་དེར་གྱུར་པ་ཡིན་པའི་ཕྱིར་རོ། །གནད་དེས་ན། མཐོང་ལམ་གྱི་སྔ་རོལ་དུ་འདོད་ཉོན་ལྔ་པ་སྤངས་པའི་རྒྱུན་ཞུགས་དེ། ཕྱིར་འོང་ཞུགས་པའམ། རྒྱུན་ཞུགས་འབྲས་གནས་ཁྱད་པར་ཅན་དུ་གྱུར་པའི་དུས་ཡོད་དེ། དེས་ཕྱིར་འོང་ཐོབ་ཕྱིར་དུ་ཞུགས་ཏེ། འདོད་ཉོན་དྲུག་པ་སྤོང་བའི་སྦྱོར་བ་གཉེན་པོ་ཐོབ་པའི་ཚེ་ན་དེར་གྱུར་པ་ཡིན་པའི་ཕྱིར། དེས་ན་མཐོང་ལམ་གྱི་སྔ་རོལ་དུ་འདོད་ཉོན་བརྒྱད་པ་སྤངས་པའི་ཕྱིར་འོང་དེས་ཀྱང་། ཕྱིར་འོང་འབྲས་གནས་ཁྱད་པར་ཅན་ཐོབ་པའི་དུས་ཡོད་དེ། དེས་འདོད་ཉོན་དགུ་པ་སྤོང་བའི་སྦྱོར་བ་གཉེན་པོ་ཐོབ་པའི་ཚེ་ཕྱིར་མི་འོང་ཞུགས་པ་དང་། ཕྱིར་འོང་འབྲས་གནས་ཁྱད་པར་ཅན་དུ་འཇོག་པའི་ཕྱིར་རོ། །འོ་ན་ཕྱིར་འོང་དེའི་རྒྱུད་ཀྱི་འདོད་ཉོན་དགུ་པ་སྤོང་བའི་སྦྱོར་བ་གཉེན་པོ་དེ། ཕྱིར་འོང་གི་འབྲས་བུ་ཁྱད་པར་ཅན་ཡིན་ནམ་སྙམ་ན། དེ་ནི་མིན་ཏེ། འབྲས་བུ་ཙམ་པོ་དང་ཁྱད་པར་ཅན་གཉིས་ལ་ཟག་མེད་ཀྱི་རྣམ་གྲོལ་ལམ་དང་འགོག་བདེན་གང་རུང་ཡིན་པ་ཞིག་དགོས་པའི་ཕྱིར་རོ། །འོ་ན་ཇི་ལྟར་སྙམ་ན། བཤད་པར་བྱ་སྟེ། མཐོང་ལམ་གྱི་སྔ་རོལ་དུ་འདོད་ཉོན་བརྒྱད་པ་སྤངས་པའི་ཕྱིར་འོང་དེས། འདོད་ཉོན་དགུ་པ་སྤོང་བའི་སྦྱོར་བ་གཉེན་པོ་ཐོབ་པའི་ཚེ་ན། དེ་ལ་ཕྱིར་འོང་འབྲས་གནས་ཁྱད་པར་ཅན་ཞེས་བྱ་སྟེ། དེས་ཕྱིར་འོང་གི་འབྲས་བུ་ཙམ་པོ་ཐོབ་རྗེས་སུ་ཕྱིར་མི་འོང་གི་འབྲས་བུ་ཐོབ་ཕྱིར་དུ། འདོད་ཉོན་ལྷག་མ་སྤོང་བའི་སྦྱོར་བ་གཉེན་པོ་ལ་ཞུགས་པའི་ཕྱིར་རོ། །གནད་དེས་ན་དེའི་རྒྱུད་ཀྱི་ཕྱིར་འོང་གི་འབྲས་བུ་ཁྱད་པར་ཅན་ཡོད་དེ། འདོད་ཉོན་དགུ་པ་སྤོང་བའི་སྦྱོར་གཉེན་ལ་གནས་པའི་ཕྱིར་འོང་གི་རྒྱུད་ཀྱི་ཟག་མེད་ཀྱི་རྣམ་གྲོལ་འདུས་མ་བྱས་དེ་ལ་འཇོག་པའི་ཕྱིར་རོ། །འོ་ན། དེའི་རྒྱུད་ཀྱི་འདོད་ཉོན་དགུ་པ་སྤོང་བའི་སྦྱོར་གཉེན་དེ་ཇི་ལྟ་བུ་སྙམ་ན། དེ་ལ་དངོས་དང་རྒྱུད་པའི་སྦྱོར་བ་གཉེན་པོ་གཉིས་ལས། འདོད་ཉོན་དགུ་པ་སྤོང་བྱེད་ཀྱི་སྦྱོར་གཉེན་གང་ཞིག འདོད་ཉོན་དགུ་པ་སྤོང་བཞིན་པའི་བར་ཆད་མེད་ལམ་དངོས་སུ་འདྲེན་བྱེད་ཀྱི་མཉམ་བཞག་དེ་ལ་འདོད་ཉོན་དགུ་པའི་དངོས་ཀྱི་སྦྱོར་བ་གཉེན་པོ་དང་། དེ་རྒྱུད་ནས་འདྲེན་བྱེད་ཀྱི་མཉམ་བཞག་དེ་ལ་དེའི་རྒྱུད་པའི་སྦྱོར་གཉེན་དུ་འཇོག་དགོས་ཏེ། ཉན་ཐོས་ཀྱི་སྦྱོར་ལམ་ཆོས་མཆོག་ནི་འདོད་པའི་སས་བསྡུས་ཀྱི་སྡུག་བསྔལ་མཐོང་སྤང་གི་དངོས་ཀྱི་སྦྱོར་གཉེན་དང་། སྦྱོར་ལམ་གཞན་གསུམ་པོ་དེ། དེའི་རྒྱུད་པའི་སྦྱོར་གཉེན་དུ་བཤད་འདུག་པའི་ཕྱིར་ཏེ། རྒྱལ་སྲས་ལས། སྦྱོར་བའི་ལམ་ནི། གང་གི་མཇུག་ཐོགས་སུ་བར་ཆད་མེད་པའི་ལམ་སྐྱེ་བའོ་ཞེས་བཤད་པ་དེའི་ཕྱིར། སྦྱོར་བའི་ལམ་ནི་འཇིག་རྟེན་པའི་ཆོས་ཀྱི་མཆོག་ཡིན་པར་མངོན་ནོ། །ལུགས་ལས་ཟློག་པ་བཟོད་པ་ལ་སོགས་པའི་ལམ་གང་ཡིན་པ་དེ་གང་གི་ནང་དུ་འདུས་པར་བརྗོད་པར་བྱ་ཞེ་ན། སྨྲས་པ་སྦྱོར་བའི་ལམ་ཁོ་ནའི་ནང་དུ་འདུས་ན་འདི་ནི་སྦྱོར་བའི་ལམ་ཐག་རིང་པོ་ཡིན་པས་དེ་ནི་འཇིག་རྟེན་པའི་ཆོས་ཀྱི་མཆོག་དག་དང་ཁྱད་པར་དེ་ཡོད་དོ། །སྦྱོར་ལམ་ཆོས་མཆོག་དེ་མཐོང་སྤང་དེའི་ཉེ་བའི་སྦྱོར་གཉེན་དང་། སྦྱོར་ལམ་གཞན་གསུམ་རིང་བའི་སྦྱོར་གཉེན་དུ་བཤད་པའི་གནད་ཀྱིས། སྒོམ་སྤང་དགུ་ཚན་རྣམས་ལ་ཡང་སྦྱོར་བའི་ལམ་སོགས་བཞི་བཞི་སྦྱར་དགོས་པའི་ཕྱིར་ཏེ། མཐོང་ལམ་གྱི་སྔ་རོལ་དུ་འདོད་ཉོན་དང་པོ་ཙམ་ཡང་མ་སྤངས་པའི་རྒྱུན་ཞུགས་ལྟ་བུ་ལ་མཚོན་ན། དེའི་རྒྱུད་ཀྱི་བཅུ་དྲུག་པ་ལམ་རྗེས་ཤེས་དེ་ནི། རྒྱུན་ཞུགས་ཀྱི་འབྲས་བུ་ཙམ་པོ་དང་རྣམ་གྲོལ་ལམ་ཡིན་ལ། དེའི་རྒྱུན་དེ་ལ་མཐོང་སྤང་གི་ཐག་རིང་གཉེན་པོའམ་ཁྱད་པར་ལམ་སྐྱེ་ཞིང་། དེ་ནས་ཕྱིར་འོང་གི་འབྲས་བུ་ཐོབ་ཕྱིར་དུ་ཞུགས་ཏེ། འདོད་ཉོན་དང་པོ་སྤོང་བའི་སྦྱོར་བའི་ལམ་རྒྱུད་ལ་སྐྱེས་པ་ནས་རྒྱུན་ཞུགས་འབྲས་གནས་ཁྱད་པར་ཅན་དུ་སླེབས་པ་ཡིན་ཏེ། དེའི་རྒྱུད་ཀྱི་འདོད་ཉོན་དང་པོ་སྤོང་བཞིན་པའི་རབ་དབྱེན་དེ་ནི། དེའི་སྤོང་གཉེན་དང་བར་ཆད་མེད་ལམ་ཡིན་ལ། དེ་ཐོབ་ཁ་མའི་ཉེར་བསྡོགས་མོས་པ་ཡིད་བྱེད་དེ་དངོས་ཀྱི་སྦྱོར་བའི་ལམ་དང་། དེ་ཡང་ཐོབ་ཁ་མའི་མོས་པ་ཡིད་བྱེད་དེ། དེའི་རྒྱུད་པའི་སྦྱོར་བའི་ལམ་ཡིན་པར་ཁས་བླང་དགོས་པའི་ཕྱིར་རོ། །དེས་གཞན་ལའང་གསལ་བྱེད་མཛོད་ཅིག དེ་ལྟར་བཤད་པ་དེ་ནི་རྒྱལ་པོའི་སྲས་ཀྱི་དགོས་པ་རྨ་མེད་པའོ། །རྩ་འགྲེལ་གྱི་དངོས་བསྟན་ལ་ནི། འོག་མའི་འབྲས་བུ་ཐོབ་ནས་གོང་མའི་ཞུགས་པར་འཇོག་པ་ལ། སྔར་མ་སྤངས་པའི་སྤང་བྱ་སྤངས་པའི་བྲལ་བ་གསར་ཐོབ་རེ་དགོས་པར་བཤད་དེ། ཕྱིར་འོང་ཞུགས་པ་འཇོག་པའི་ཚེ། རྣམ་པ་ལྔའི་བར་བཅོམ་པ། །གཉིས་པ་ལ་ནི་ཞུགས་པའང་ཡིན། ཞེས་དང་། རང་འགྲེལ་ལས། འབྲས་བུ་ལ་གནས་པ་གང་ཞིག་རྣམ་པ་གཅིག་ནས་ལྔའི་བར་སྤངས་པ་ཡིན་ན། འབྲས་བུ་གཉིས་པ་ལ་ཞུགས་པ་ཡིན་པར་རིག་པར་བྱའོ། །ཞེས་དང་། ཕྱིར་མི་འོང་ཞུགས་པ་འཇོག་པའི་ཚེ། ཉེས་ཆ་བདུན་ནམ་བརྒྱད་ཟད་པ། །ཚེ་གཅིག་བར་ཆད་གཅིག་པ་དང་། །གསུམ་པ་ལ་ནི་ཞུགས་པའང་ཡིན། །ཞེས་དང་། རང་འགྲེལ་ལས། རྣམ་པ་བདུན་དང་བརྒྱད་སྤངས་པ་དེ་ནི་འབྲས་བུ་གསུམ་པ་ལ་ཞུགས་པ་ཡིན་པར་རིག་པར་བྱའོ། །ཞེས་དང་། དགྲ་བཅོམ་ཞུགས་པ་འཇོག་པའི་ཚེ། །སྲིད་རྩེའི་བར་ཆ་བརྒྱད་ཟད་པ། །དགྲ་བཅོམ་ཉིད་ལ་ཞུགས་པའང་ཡིན། །དགུ་པའི་བར་ཆད་མེད་ལམ་ཡང་། །ཞེས་དང་། རང་འགྲེལ་ལས། ཕྱིར་མི་འོང་བ་ཞེས་བྱ་བའི་དབང་དུ་བྱ་སྟེ། ཡང་ཕྱིར་མི་འོང་བ་དེ་བསམ་གཏན་དང་པོའི་རྣམ་པ་གཅིག་ལས་འདོད་ཆགས་དང་བྲལ་བ་ནས་བཟུང་སྟེ། སྲིད་པའི་རྩེ་མོའི་རྣམ་པ་བརྒྱད་ཀྱི་བར་སྤངས་པས་དགྲ་བཅོམ་པ་ཉིད་ལ་ཞུགས་པ་ཡིན་ནོ། །སྲིད་པའི་རྩེ་མོའི་རྣམ་པ་དགུ་པ་སྤོང་བར་བྱེད་པའི་བར་ཆད་མེད་པའི་ལམ་ལ་གནས་པ་ན་ཡང་དགྲ་བཅོམ་པ་ཉིད་ལ་ཞུགས་པ་ཁོ་ན་ཡིན་ནོ་ཞེས་གསལ་པོར་བཤད་པའི་ཕྱིར་རོ། །དེས་ན་འདོད་ཉོན་དྲུག་པ་སྤངས་མ་ཐག་པའི་ཕྱིར་འོང་དེ་དང་། འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་གཉིས་ནི་འཕགས་པ་སྒོམ་ལམ་པ་ཡིན་ཀྱང་། ཕྱིར་འོང་འབྲས་གནས་ཁྱད་པར་ཅན་དང་། ཕྱིར་མི་འོང་འབྲས་གནས་ཁྱད་པར་ཅན་མ་ཡིན་སྟེ། དེ་གཉིས་ཀྱི་འབྲས་བུ་ཁྱད་པར་ཅན་མ་ཐོབ་པའི་ཕྱིར་རོ། །དེར་མ་ཟད། ཅི་ཡང་མེད་མན་ཆད་ལ་འདོད་ཆགས་དང་བྲལ་བའི་ཕྱིར་མི་འོང་དབང་རྟུལ་ཞིག་བསམ་གཏན་གྱི་དངོས་གཞི་སྙོམ་འཇུག་ལ་བརྟེན་ནས། དབང་རྣོན་དུ་དབང་པོ་འཕོས་མ་ཐག་པ་དེ་ཡང་ཕྱིར་མི་འོང་འབྲས་གནས་ཁྱད་པར་ཅན་མ་ཡིན་ཏེ། དེས་ཕྱིར་མི་འོང་དབང་བརྟུལ་གྱི་འབྲས་བུ་ཙམ་ཁྱད་གཉིས་ཆར་བཏང་ནས་ཕྱིར་མི་འོང་དབང་རྣོན་གྱི་འབྲས་བུ་ཙམ་པོ་ཞིག་ཐོབ་པ་ཡིན་པའི་ཕྱིར་རོ། །དེ་ལྟར་ཡང་། འཕེལ་བ་འབྲས་བུ་ཁྱད་པར་ཅན། བཏང་སྟེ་འབྲས་བུ་ཐོབ་པར་འགྱུར། ཞེས་བཤད་པ་ཡིན་ནོ། །གཉིས་པ་ཞར་བྱུང་ཉོན་མོངས་ཅན་མ་ཡིན་པའི་མི་ཤེས་པ་སྤོང་ཚུལ་ཡང་། སྤྱིར་སྤང་བྱ་སྤོང་ཚུལ་ལ་གཉིས་ཏེ། སྤང་བྱ་དེའི་ངོ་བོ་སྤོང་བ་དང་། སྤང་བྱ་དེ་འདུན་པའི་འདོད་ཆགས་དང་བྲལ་བའི་ཚུལ་གྱིས་སྤོང་བ་གཉིས་བཤད་པའི། དང་པོ་ནི་གཉེན་པོ་དེས་སྤང་བྱ་དེའི་ཐོབ་པ་བཅད་པའི་ཚུལ་གྱིས་སྤོང་བ་དེར་འཇོག་སྟེ། སྤང་བྱ་ཉོན་མོངས་པའི་སྒྲིབ་པ་སྤོང་བྱེད་ཀྱི་ཟག་བཅས་དང་ཟག་མེད་བར་ཆད་མེད་ལམ་རྣམས་ཀྱིས། སྤང་བྱ་ཉོན་མོངས་དེ་དང་དེ་ཐོབ་པ་བཅད་པའི་ཚུལ་གྱིས་སྤོང་བ་ལྟ་བུ་འཇོག གཉིས་པ་ནི། གཉེན་པོ་དེས་སྤང་བྱ་དེའི་ཐོབ་པ་གཅོད་མི་ནུས་ཀྱང་། སྤང་བྱ་དེ་ལ་དམིགས་པའི་ཉོན་མོངས་སྤངས་པའི་སྒོ་ནས་སྤང་བྱ་དེ་སྤངས་པར་འཇོག་པ་ཙམ་སྟེ། དཔེར་ན་འདོད་ཉོན་དགུ་པ་སྤོང་བཞིན་པའི་བར་ཆད་མེད་ལམ་དེས་འདོད་པའི་སས་བསྡུས་ཀྱི་དགེ་བ་ཟག་བཅས་ལ་དམིགས་པའི་ཉོན་མོངས་སྤོང་བའི་བྱ་བ་བྱེད་པའི་ཆ་ནས། དེ་སྤོང་བྱེད་ཀྱི་གཉེན་པོར་བཞག་པ་ལྟ་བུ་ལ་བྱེད་དགོས་ཏེ། དཀར་པོ་བསམ་གཏན་ཆགས་བྲལ་བའི། །བར་ཆད་མེད་ལམ་སྐྱེས་ཐ་མས། །ཞེས་དང་རང་འགྲེལ་ལས། དེའི་རང་གི་ངོ་བོ་སྤོང་བ་མ་ཡིན་ཏེ། དེ་སྤང་བྱ་ཡང་མངོན་དུ་བྱེད་པའི་ཕྱིར་རོ། །འོ་ན་ཇི་ལྟ་བུ་ཞེ་ན། དེ་ལ་དམིགས་པའི་ཉོན་མོངས་པ་སྤངས་པའི་ཕྱིར་ཏེ། དེའི་ཕྱིར་ཇི་སྲིད་དུ་དེ་ལ་དམིགས་པའི་ཉོན་མོངས་པའི་རྣམ་པ་གཅིག་ཡོད་པ་དེ་སྲིད་དུ་དེ་སྤོང་བ་མི་འཐད་དེ། ཞེས་བཤད་པས་སོ། །དེས་ན་མཁས་པ་ཤཱཀྱའི་མཚན་ལྡན་གྱི་རྗེས་འབྲང་འགའ་ཞིག ཉོན་མོངས་པ་ཅན་མ་ཡིན་པའི་མི་ཤེས་པ་ལ་ས་དགུའི་དབྱེ་བས་དགུ་དགུ་བརྒྱད་བཅུ་རྩ་གཅིག་ཏུ་དབྱེ་བ་ནི་མི་མཁས་པ་ཁོ་ན་ཡིན་ཏེ། དེ་ལ་དེ་ལྟར་ཕྱེ་བ་ལ་དགོས་པ་མེད་པའི་ཕྱིར་ཏེ། འདོད་ཉོན་དགུ་པ་སྤོང་བཞིན་པའི་བར་ཆད་མེད་ལམ་དེས། འདོད་པའི་སས་བསྡུས་ཀྱི་ཉོན་མོངས་ཅན་མ་ཡིན་པའི་མི་ཤེས་པ་དང་། འདོད་པའི་སས་བསྡུས་ཀྱི་དགེ་བ་ཟག་བཅས་དང་། འདོད་པའི་སས་བསྡུས་ཀྱི་མ་བསྒྲིབས་ལུང་མ་བསྟན་རྣམས་འདུན་པའི་འདོད་ཆགས་དང་བྲལ་བའི་ཚུལ་གྱིས་སྤོང་བ་ཡིན་གྱི། དེ་མན་གྱི་བར་ཆད་མེད་ལམ་བརྒྱད་ཀྱིས་དེ་རྣམས་སྤོང་བའི་བྱ་བ་བྱེད་པ་མེད་པའི་ཕྱིར། དེ་བཞིན་དུ་སྲིད་ཉོན་དགུ་པ་སྤོང་བཞིན་པའི་བར་ཆད་མེད་ལམ་གྱིས་སྲིད་རྩེའི་སས་བསྡུས་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པ་སོགས་གསུམ་འདུན་པའི་འདོད་ཆགས་དང་བྲལ་བའི་ཚུལ་གྱིས་སྤོང་བ་ཡིན་ཏེ། བར་ཆད་མེད་ལམ་སྔ་མ་བརྒྱད་ཀྱིས་སྲིད་རྩེའི་སས་བསྡུས་ཀྱི་ཉོན་མོངས་ཅན་མ་ཡིན་པའི་མི་ཤེས་པའི་ཆ་ཤས་སྤོང་བ་མི་བྱེད་དེ། དེ་ལྟར་སྤོང་བར་མ་བཤད་པའི་ཕྱིར་རོ། །དེ་ལྟར་ཡང་ཟག་པ་དང་བཅས་པ་ཉོན་མོངས་ཅན་མ་ཡིན་པ་རྣམས་ནི། རང་རང་གི་རྣམ་པར་གྲོལ་བའི་ལམ་དགུ་པ་ལ་སྤོང་བར་འགྱུར་རོ་ཞེས་བཤད་པའི་ཕྱིར་དང་། དགུ་པའི་སེམས་པ་གང་ཡིན་པ། དེ་ནི་དཀར་ནག་ཟད་བྱེད་ཡིན། །ཞེས་འདོད་ཉོན་དགུ་པ་སྤོང་བའི་བར་ཆད་མེད་ལམ་དགུ་པ་དེ་འདོད་པའི་སས་བསྡུས་ཀྱི་དགེ་བ་ཟག་བཅས་སྤོང་བྱེད་ཀྱི་གཉེན་པོར་བཤད་ནས། བར་ཆད་མེད་ལམ་སྔ་མ་བརྒྱད་དེ་ལྟར་མ་བཤད་པའི་ཕྱིར་དང་། དཀར་པོ་བསམ་གཏན་ཆགས་བྲལ་བའི། །བར་ཆད་མེད་ལམ་སྐྱེས་ཐ་མས། །ཞེས་བསམ་གཏན་བཞི་པའི་ཉོན་མོངས་སྤོང་བའི་བར་ཆད་མེད་ལམ་དགུ་པ་དེ། བསམ་གཏན་བཞི་པོ་རང་རང་གི་དགེ་བ་ཟག་བཅས་སྤོང་བྱེད་ཀྱི་གཉེན་པོར་བཤད་ནས། བར་ཆད་མེད་ལམ་སྔ་མ་བརྒྱད་དེ་ལྟར་མ་བཤད་པའི་ཕྱིར་རོ། །དེས་ན། ས་དགུ་པོ་རང་རང་གི་ཉོན་མོངས་དགུ་པ་སྤོང་བའི་བར་ཆད་མེད་ལམ་དེ། ས་དགུ་པོ་རང་རང་གི་ཉོན་མོངས་པ་ཅན་མ་ཡིན་པའི་མི་ཤེས་པ་སྤོང་བྱེད་ཀྱི་གཉེན་པོ་ཡིན་ཏེ། ས་དགུ་པོའི་ཉོན་མོངས་དགུ་པ་སྤངས་པའི་རྣམ་གྲོལ་ལམ་ཐ་མའི་ཚེ་དེ་རྣམས་འདུན་པའི་འདོད་ཆགས་བྲལ་བའི་ཚུལ་གྱིས་སྤངས་ཟིན་པའི་ཕྱིར་རོ། །འོན་ཀྱང་ཁྱད་འདི་ཡོད་དེ། ཉན་རང་གི་རྒྱུད་ཀྱི་སྲིད་ཉོན་སྤོང་བའི་བར་ཆད་མེད་ལམ་དགུ་པ་དེ། སྲིད་རྩེའི་སས་བསྡུས་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པ་ངོ་བོའི་སྒོ་ནས་སྤོང་བར་མི་ནུས་ཀྱི། བྱང་སེམས་ཀྱི་རྒྱུད་ཀྱི་སྲིད་ཉོན་སྤོང་བའི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་དེས་དེ་ངོ་བོ་སྒོ་ནས་སྤོང་བར་ནུས་ཏེ། དེས་དེའི་ཐོབ་པ་གཅོད་ནུས་པའི་ཕྱིར་ཏེ། སངས་འཕགས་དེའི་ཐོབ་པ་བཅད་པའི་གང་ཟག་ཡིན་པའི་ཕྱིར་ཏེ། དེ་དེ་གཏན་ནས་བཅོམ་པའི་གང་ཟག་ཡིན་པའི་ཕྱིར་རོ། །དེ་དག་ལ་དཔྱོད་ལྡན་གྱིས་དོགས་པ་དཔྱད་ན། འོ་ན་ཁོ་ན་རེ། ཉེར་བསྡོགས་ཟག་བཅས་ལ་བརྟེན་ནས་འདོད་ཉོན་དགུ་པ་སྤངས་པའི་གང་ཟག་དེ། འདོད་ཉོན་དགུ་པ་གཏན་ནས་སྤངས་པའི་གང་ཟག་ཡིན་པར་ཐལ། དེ་འདོད་ཉོན་དགུ་པའི་ཐོབ་པ་བཅད་པའི་གང་ཟག་ཡིན་པའི་ཕྱིར། རྟགས་དངོས། འདོད་ན། ཉེར་བསྡོགས་ཟག་བཅས་ལ་བརྟེན་ནས་འདོད་ཉོན་དགུ་པ་སྤངས་པའི་ཕྱིར་མི་འོང་དབང་བརྟུལ་དེ། དེ་གཏན་ནས་སྤངས་པའི་གང་ཟག་ཡིན་པར་ཐལ་ལོ། །འདོད་ན། དེ་དེ་སྤངས་པའི་སྤངས་པ་ལས་མི་ཉམས་པར་ངེས་པའི་གང་ཟག་ཡིན་པར་ཐལ་ལོ་ཟེར་ན་མ་ཁྱབ། འདོད་ན། ཉེར་བསྡོགས་ཟག་བཅས་ལ་བརྟེན་ནས་འདོད་ཉོན་དགུ་པ་སྤངས་པའི་ཕྱིར་མི་འོང་དབང་བརྟུལ་ཕྱིར་མི་འོང་གི་འབྲས་བུ་ལས་ཉམས་པ་ཅིག་མེད་པར་ཐལ་ལོ་ཞེས་ཟེར་བ་དང་། གཞན་ཡང་། ལམ་ཟག་བཅས་ལ་བརྟེན་ནས་སྤང་བྱ་ཉོན་མོངས་དེ་དང་དེའི་ཐོབ་པ་མི་གཅོད་ཟེར་བ་མང་དག་འདུག་པས་ཉོན་ཅིག འོ་ན་འདོད་ཉོན་དགུ་པའི་ཐོབ་པ་བཅད་པའི་གང་ཟག་ཡིན་ན། དེ་གཏན་ནས་སྤངས་པའི་གང་ཟག་ཡིན་དགོས་པར་ཐལ། ཉེར་བསྡོགས་ཟག་བཅས་ལ་བརྟེན་ནས་འདོད་ཉོན་དགུ་པ་སྤངས་པའི་གང་ཟག་དེ་འདོད་ཉོན་དགུ་པའི་ཐོབ་པ་བཅད་པའི་གང་ཟག་མ་ཡིན་པའི་ཕྱིར། འདོད་ན། ཉོན་མོངས་པའི་ཐོབ་པ་བཅད་པའི་གང་ཟག་ཡིན་ན། ཉོན་མོངས་པ་གཏན་ནས་སྤངས་པའི་གང་ཟག་ཡིན་དགོས་པར་ཐལ། འདོད་པའི་ཕྱིར། འདོད་ན། ཉན་ཐོས་དགྲ་བཅོམ་པ་དབང་བརྟུལ་ཆོས་ཅན་གྱིས་གཤོག རྟགས་གྲུབ་སྟེ། དགྲ་བཅོམ་པ་ཡིན་པའི་ཕྱིར། འདོད་མི་ནུས་ཏེ་ཆོས་ཅན་ཡིན་པའི་ཕྱིར། གཞན་ཡང་། བྱང་སེམས་མཐོང་ལམ་པ་དེ་འདོད་ཉོན་དགུ་པའི་ཐོབ་པ་དགུ་ཚན་ནས་ཅི་ཡང་མེད་ཀྱི་ཉོན་མོངས་དགུ་པའི་ཐོབ་པ་ཡང་དགུ་ཚན་གྱི་བར་གཅོད་བྱེད་ཀྱི་བར་ཆད་མེད་ལམ་དགུ་ཚན་བརྒྱད་ཐོབ་ངེས་ཀྱི་གང་ཟག་ཡིན་པར་ཐལ། དེ་དེ་རྣམས་མ་ཐོབ་པའི་གང་ཟག་ཡིན་པའི་ཕྱིར་ཏེ། དེ་དེ་རྣམས་ཀྱི་ཐོབ་པ་མ་ཆད་པའི་གང་ཟག་ཡིན་པའི་ཕྱིར། རྟགས་དོན་གྱི་དངོས། འདོད་ན། དེ་དེ་མ་ཡིན་པར་ཐལ། དེ་བདེན་པ་མངོན་རྟོགས་སྐད་ཅིག་མ་བཅུ་དྲུག་དང་སྲིད་ཉོན་དགུ་སྤོང་བ་ལ་ལྟོས་པའི་བར་ཆད་མེད་ལམ་དགུ་དང་། རྣམ་གྲོལ་ལམ་དགུ་བར་མ་ཆད་པར་ཐོབ་ངེས་གང་ཟག་ཡིན་པའི་ཕྱིར་ཏེ། དང་པོར་མ་ཡིན་སྐད་ཅིག་མ། །སུམ་བཅུ་རྩ་བཞི་ཐོབ་ཕྱིར་རོ། །ཞེས་བཤད་པའི་ཕྱིར། ཅི་སྟེ་སྨྲ་བས་འཕོངས་ཏེ། སྲིད་ཉོན་དགུ་སྤོང་བའི་བར་ཆད་མེད་ལམ་དགུ་པོ་དེས་ཅི་ཡང་མེད་མན་ཆད་ཀྱི་ཉོན་མོངས་པའི་ཐོབ་པ་གཅོད་དོ་ཞེས་ཟེར་ན། འོ་ན་ས་དགུའི་ཉོན་མོངས་པ་རྣམས་དགུ་ཚན་དགུར་ཕྱེ་ནས་ཅིག་ཆར་དུ་སྤོང་བའི་གང་ཟག་ཡོད་པར་ཐལ། ས་དགུའི་ཉོན་མོངས་པའི་ཐོབ་པ་རྣམས་དགུ་ཚན་དགུར་ཕྱེ་ནས་ཅིག་ཆར་དུ་སྤོང་བའི་གང་ཟག་ཡོད་པའི་ཕྱིར་ཏེ། དེ་འདྲའི་བྱང་འཕགས་ཡོད་པའི་ཕྱིར་ཏེ། རྟགས་ཁྱོད་ལ་དངོས། གཞན་ཡང་། བསམ་གཏན་དང་པོའི་དངོས་གཞིའི་སྙོམས་འཇུག་ཐོབ་པའི་སོ་སོ་སྐྱེ་བོ་དེ། མི་དགེ་བ་དང་ལྡན་པའི་གང་ཟག་ཡིན་པར་ཐལ། དེ་དེའི་ཐོབ་པ་དང་ལྡན་པའི་གང་ཟག་ཡིན་པའི་ཕྱིར་ཏེ། དེ་དེའི་ཐོབ་པ་གཅོད་བྱེད་ཀྱི་བར་ཆད་མེད་ལམ་མ་ཐོབ་པའི་གང་ཟག་ཡིན་པའི་ཕྱིར། འདོད་མི་ནུས་ཏེ། ཁྱོད་མི་དགེ་བ་སྤངས་པའི་གང་ཟག་ཡིན་པའི་ཕྱིར་ཏེ། ཁྱོད་བསམ་གཏན་དང་པོའི་དངོས་གཞིའི་སྙོམས་འཇུག་ཐོབ་པའི་གང་ཟག་ཡིན་པའི་ཕྱིར་རོ། །གཞན་ཡང་། སོ་སོ་སྐྱེ་བོའི་རྟེན་གྱི་གང་ཟག་ཡིན་ན། མི་དགེ་བ་དང་ལྡན་པའི་གང་ཟག་ཡིན་པས་ཁྱབ་པར་ཐལ། དེ་ཡིན་ན་མི་དགེ་བའི་ཐོབ་པ་བཅད་མ་ཟིན་པས་ཁྱབ་པའི་ཕྱིར་རོ། །འདོད་ཉོན་དགུ་པ་སྤངས་པའི་ཁམས་གསུམ་གྱི་སོ་སོ་སྐྱེ་བོ་ཀུན་སྐྱོན་ལ་ཤོར་རོ། །ཁྱད་པར་དུ་ཁམས་གོང་གི་རྟེན་གྱི་གང་ཟག་སོ་སོ་སྐྱེ་བོ་ཀུན་ཆོས་ཅན། ཁྱོད་འཕགས་པ་ཡིན་པར་ཐལ། ཁྱོད་མི་དགེ་བའི་ཐོབ་པ་བཅད་པའི་གང་ཟག་ཡིན་པའི་ཕྱིར་ཏེ། ཁྱབ་པ་ཁྱོད་ལ་སོང་། མ་གྲུབ་ན་དེ་ཆོས་ཅན། ཁྱོད་མི་དགེ་བ་དང་ལྡན་པའི་གང་ཟག་ཡིན་པར་ཐལ། ཁྱོད་དེའི་ཐོབ་པ་དང་ལྡན་པའི་གང་ཟག་ཡིན་པའི་ཕྱིར་ཏེ། ཁྱོད་དེའི་ཐོབ་པ་མ་བཅད་པའི་གང་ཟག་ཡིན་པའི་ཕྱིར། འདོད་ན། ཁྱོད་མི་དགེ་བ་དང་ལྡན་པའི་གང་ཟག་མ་ཡིན་པར་ཐལ། ཁྱོད་ཁམས་གོང་གི་རྟེན་གྱི་གང་ཟག་ཡིན་པའི་ཕྱིར། གལ་ཏེ་དེ་ལྟ་བུ་གོང་མའི་སྙོམས་འཇུག་ལས་ཉམས་ནས་འདོད་པར་ལས་ཉོན་གྱི་སྐྱེ་བ་ལེན་ཁ་མའི་གང་ཟག་ཡོད་པ་མ་ཡིན་ནམ་སྙམ་ན། མངོན་པར་སྨྲ་བའི་མཁས་པ་བློ་གསལ་ཀུན་ལ་དེ་ལྟ་བུའི་འཁྲུལ་གཞི་ཆེར་སྣང་ཡང་། དེ་ལྟ་བུའི་གང་ཟག་ཡོད་ཀྱང་། དེ་མི་དགེ་བ་དང་ལྡན་པར་མི་འགྲུབ་པས་ཉོན་ཅིག འོ་ན་ཁམས་གོང་ནས་འདོད་པར་སྐྱེ་བ་ལེན་ཁ་མའི་གང་ཟག་ཀྱང་ཡིན། མི་དགེ་བ་དང་ལྡན་པའི་གང་ཟག་ཀྱང་ཡིན་པའི་གཞི་མཐུན་སྲིད་པར་ཐལ། མི་དགེ་བ་དང་ལྡན་པའི་ཁམས་གོང་གི་གང་ཟག་ཡོད་པའི་ཕྱིར། འདོད་ན་ཁམས་གོང་ནས་འདོད་པར་ཉིང་མཚམས་སྦྱོར་མ་ཐག་པའི་གང་ཟག་ཡིན་ན། འདོད་པའི་བསྒྲིབས་ལུང་མ་བསྟན་གྱི་སེམས། འདོད་པའི་དགེ་བའི་སེམས། མི་དགེ་བའི་སེམས་གསུམ་གསར་དུ་རྙེད་པས་མ་ཁྱབ་པར་ཐལ། འདོད་པའི་ཕྱིར། འདོད་མི་ནུས་ཏེ། ཁམས་གསུམ་པ་ཡི་ཉོན་མོངས་ཅན། དྲུག་དང་དྲུག་དང་གཉིས་རྙེད་དོ། །ཞེས་དང་། རང་འགྲེལ་ལས། འདོད་པ་ན་སྤྱོད་པའི་ཉོན་མོངས་པ་ཅན་གྱི་སེམས་མངོན་དུ་གྱུར་ན། སེམས་དྲུག་པོ་འདི་དག་དང་མི་ལྡན་པ་ལས་རྙེད་དོ། །ཐེ་ཚོམ་གྱི་དགེ་བའི་རྩ་བ་ཉིང་མཚམས་སྦྱོར་བ་དང་། ཁམས་སུ་སླར་ལོག་པ་ལས་འདོད་པའི་ཁམས་ཀྱི་དགེ་བ་དང་། ཁམས་སུ་སླར་ལོག་པ་དང་། ཡོངས་སུ་ཉམས་པ་ལས་མི་དགེ་བ་དང་བསྒྲིབས་ལུང་མ་བསྟན་པ་དང་། གཟུགས་ན་སྤྱོད་པའི་ཉོན་མོངས་པ་ཅན་དག་དང་། ཡོངས་སུ་ཉམས་པ་ལས་གཟུགས་མེད་པ་ན་སྤྱོད་པའི་ཉོན་མོངས་པ་ཅན་དང་། སློབ་པའོ་ཞེས་བཤད་འདུག་པའི་ཕྱིར། ཡང་ཉོན་ཅིག མཛོད་ཀྱི་སྐབས་འདིར་ཅིག་ཆར་བའི་འཕགས་པ་ཁས་ལེན་རིགས་པར་ཐལ། ཁམས་གསུམ་ས་དགུའི་ཉོན་སྒྲིབ་ཅིག་ཆར་དུ་སྤོང་བཞིན་པའི་འཕགས་པ་ཡང་ཡོད། དེ་གཅིག་ཆར་སྤངས་པའི་འཕགས་པ་ཡང་ཡོད་པའི་ཕྱིར། དང་པོ་དེར་ཐལ། དེ་འདྲའི་བྱང་འཕགས་ཀྱང་ཡོད། དེ་འདྲའི་རང་རྒྱལ་འཕགས་པ་ཡང་ཡོད། དེ་འདྲའི་ཉན་ཐོས་འཕགས་པའང་ཡོད་པའི་ཕྱིར། དང་པོ་དེར་ཐལ། སངས་རྒྱ་ཁ་མའི་འཕགས་པ་དེ་དེ་ཡིན་པའི་ཕྱིར་ཏེ། འདོད་པའི་ཉོན་སྒྲིབ་ཆུང་ངུའི་ཆུང་ངུ་སྤོང་བཞིན་པའི་གང་ཟག་ཀྱང་ཡིན། གཟུགས་ཀྱི་དེ་ཡང་ཡིན། གཟུགས་མེད་ཀྱི་དེ་སྤོང་བཞིན་པའི་གང་ཟག་ཀྱང་ཡིན་པའི་ཕྱིར་རོ། །དང་པོ་མ་གྲུབ་ན། དེར་ཐལ། ཁྱོད་འདོད་པའི་ཉོན་མོངས་ཆུང་ངུའི་ཆུང་ངུའི་ཐོབ་པ་སྤོང་བཞིན་པའི་གང་ཟག་གང་ཞིག དེའི་ཐོབ་པ་འདོད་པའི་ཉོན་སྒྲིབ་ཡིན་པའི་ཕྱིར། དང་པོ་དེར་ཐལ། ཁྱོད་དེའི་ཐོབ་པ་གཅོད་བཞིན་པའི་གང་ཟག་ཡིན་པའི་ཕྱིར་ཏེ། ཁྱོད་དེའི་ཐོབ་པ་གཅོད་བཞིན་པ་དང་། བཅད་པའི་གང་ཟག་གང་རུང་ཡིན། ཕྱི་མ་མ་ཡིན་པའི་ཕྱིར། ཕྱི་མ་གྲུབ་ན། ཁྱོད་དེ་བྱང་སེམས་ཀྱི་སྒོམ་ལམ་དགུ་གང་རུང་གི་གནས་སྐབས་སུ་བཅད་པའི་གང་ཟག་ཡིན་པར་ཐལ། ཁྱོད་དེ་བཅད་པའི་བྱང་ཆུབ་སེམས་དཔའ་གང་ཞིག ཁྱོད་དེ་བྱང་སེམས་ཀྱི་མཐོང་ལམ་གྱི་གནས་སྐབས་སུ་བཅད་པའི་གང་ཟག་ཀྱང་མ་ཡིན། བྱང་སེམས་ཀྱི་ཚོགས་སྦྱོར་གང་རུང་གི་གནས་སྐབས་སུ་ཡང་མ་ཡིན། ཐར་ལམ་ལ་མ་ཞུགས་ཀྱི་གནས་སྐབས་སུ་བཅད་པའི་གང་ཟག་ཀྱང་མ་ཡིན་པའི་ཕྱིར་རོ། །འདོད་ན། འོ་ན་དེ་ཆོས་ཅན། ཁྱོད་བྱང་འཕགས་ཀྱི་རྒྱུད་ཀྱི་སྲིད་ཉོན་དགུ་སྤོང་བའི་བར་ཆད་མེད་ལམ་དགུ་པོ་གང་རུང་གི་གནས་སྐབས་སུ་དེའི་ཐོབ་པ་བཅད་པའི་གང་ཟག་ཡིན་པར་ཐལ། འདོད་པ་གང་ཞིག བྱང་འཕགས་ཀྱི་རྒྱུད་ཀྱི་སྒོམ་ལམ་བར་ཆད་མེད་ལམ་ཡིན་ན་དེ་དགུ་གང་རུང་ཡིན་དགོས་པའི་ཕྱིར་རོ། །འདོད་ན་རིམ་བཞིན་བརྟགས་པས་འཇིག་གོ །དེ་བཞིན་དུ་གཞན་ལ་ཡང་རིགས་འགྲེ། རྟགས་གཉིས་པ། དེ་འདྲའི་རང་རྒྱལ་འཕགས་པ་ཡོད་པ་མ་གྲུབ་ན། དེ་ཡོད་པར་ཐལ། བསེ་རུ་ལྟ་བུའི་རང་རྒྱལ་གྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ལ་གནས་པའི་གང་ཟག་དེ་དེ་ཡིན་པའི་ཕྱིར་རོ། །སྒྲུབ་ཚུལ་གོང་བཞིན། རྟགས་གསུམ་པ་མ་གྲུབ་ན། དེ་འདྲའི་ཉན་ཐོས་འཕགས་པ་ཡོད་པར་ཐལ། མཐོང་ལམ་གྱི་སྔ་རོལ་དུ་ཅི་ཡང་མེད་ཀྱི་ཉོན་མོངས་དགུ་པ་མན་ཆད་སྤངས་ཟིན་པའི་ཉན་ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ལ་གནས་པའི་གང་ཟག་དེ་དེ་ཡིན་པའི་ཕྱིར། རྟགས་མ་གྲུབ་ན་གོང་བཞིན་ནོ། །གལ་ཏེ་དེ་འདྲའི་ཉན་ཐོས་དེས་བཅུ་དྲུག་པའི་ལམ་རྗེས་ཤེས་རྫོགས་རྗེས། འདོད་ཉོན་དགུ་པའི་ཐོབ་པ་ནས་ཅི་ཡང་མེད་ཀྱི་ཉོན་མོངས་དགུའི་ཐོབ་པའི་བར་གཅོད་བྱེད་ཀྱི་བར་ཆད་མེད་ལམ་དགུ་ཚན་བརྒྱད་རིམ་ཅན་དུ་སྐྱེ་དགོས་སོ་སྙམ་ན། འོ་ན། བསེ་རུ་ལྟ་བུའི་རང་རྒྱལ་འཕགས་པས་ཀྱང་དེ་ལྟར་བསྐྱེད་དགོས་པར་འགྱུར་བར་ཐལ་ལོ། །དེ་ཡང་ཁས་ལེན་ན། སྲིད་པ་ཐ་མའི་བྱང་འཕགས་ཁོས་ཀྱང་དེ་ལྟར་བསྐྱེད་དགོས་པར་འགྱུར་བར་ཐལ་ལོ། །དེ་ཡང་འདོད་ན། དང་པོར་མ་ཡིན་སྐད་ཅིག་མ། །སུམ་བཅུ་རྩ་བཞིས་ཐོབ་ཕྱིར་རོ། །ཞེས་པའི་གཞུང་དང་འགལ་ལོ། །སེམས་སྣལ་དུ་ཕབ་ན་ཨེ་ལེགས། སོམས་ཤིག དེ་ལྟར་བྱས་པ་ལ་རང་ལུགས་ལ་དོགས་པ་དཔྱད་ན། ཟག་མེད་ཀྱི་སྒོམ་ལམ་བར་ཆད་མེད་ལམ་ཐོབ་མ་ཐག་པའི་གང་ཟག་ཡིན་ན། ཟག་མེད་སྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་ཐོབ་མ་ཐག་པའི་གང་ཟག་ཡིན་དགོས་པར་ཐལ། སྒོམ་ལམ་བར་ཆད་མེད་ལམ་ཐོབ་མ་ཐག་པའི་གང་ཟག་ཡིན་ན། སྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་ཐོབ་མ་ཐག་པའི་གང་ཟག་ཡིན་དགོས་པའི་ཕྱིར་ཟེར་ན། མ་ཁྱབ་ཟེར་དགོས་སོ། །འདོད་ན། མཐོང་ལམ་གྱི་སྔ་རོལ་དུ་འདོད་ཉོན་དང་པོ་སྤངས་པའི་རྒྱུན་ཞུགས་ཀྱི་རྒྱུད་ཀྱི་འདོད་ཉོན་གཉིས་པ་སྤོང་བཞིན་པའི་ཟག་མེད་བར་ཆད་མེད་ལམ་ཐོབ་མ་ཐག་པའི་རྒྱུན་ཞུགས་ཆོས་ཅན་གྱིས་གཤོག རྟགས་དེར་ཐལ། ཁྱོད་ཟག་མེད་སྒོམ་ལམ་བར་ཆད་མེད་ལམ་ཆུང་ངུའི་འབྲིང་ཐོབ་མ་ཐག་པའི་གང་ཟག་གང་ཞིག ཁྱོད་ཟག་མེད་སྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་ཐོབ་པའི་གང་ཟག་མ་ཡིན་པའི་ཕྱིར། རྟགས་ཕྱི་མ་དེར་ཐལ། ཁྱོད་འདོད་ཉོན་དང་པོ་ཐོབ་པ་དང་བཅས་པ་ཉེར་བསྡོགས་ཟག་བཅས་ལ་རྟེན་ནས་སྤངས་ཟིན་སྤངས་པའི་རྒྱུན་ཞུགས་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་འདོད་ཉོན་དང་པོ་སྤོང་བཞིན་པའི་གང་ཟག་ཡིན་པར་ཐལ། ཁྱོད་ཟག་མེད་སྒོམ་ལམ་བར་ཆད་ཆུང་ངུའི་ཆུང་ངུ་ཐོབ་མ་ཐག་པའི་རྒྱུན་ཞུགས་ཡིན་པའི་ཕྱིར། འདོད་མི་ནུས་ཏེ། ཆོས་ཅན་ཡིན་པའི་ཕྱིར་རོ། །ཡང་ཟག་མེད་སྒོམ་ལམ་ཆུང་ངུའི་ཆུང་ངུ་ཐོབ་མ་ཐག་པའི་ཉན་ཐོས་འཕགས་པ་ཡིན་ན། རྒྱུན་ཞུགས་ཡིན་དགོས་པར་ཐལ། དེ་འདྲའི་ཕྱིར་འོང་མེད་པ་གང་ཞིག དེ་འདྲའི་ཕྱིར་མི་འོང་མེད་པའི་ཕྱིར། དང་པོ་མ་གྲུབ་ན། འདོད་ཉོན་དང་པོ་སྤོང་བཞིན་པའི་ཕྱིར་འོང་ཡོད་པར་ཐལ་བའི་སྐྱོན་འབྱུང་། རྟགས་གཉིས་པ་མ་གྲུབ་ཟེར་དགོས་སོ། །གལ་ཏེ་འདོད་ན། ཟག་མེད་སྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་ཐོབ་མ་ཐག་པའི་ཕྱིར་མི་འོང་ཆོས་ཅན་གྱི་མ་ངེས། དེ་འདྲ་མེད་ཟེར་ན། ཡོད་པར་ཐལ། ཆགས་བྲལ་སྔོན་སོང་གི་ཕྱིར་མི་འོང་གི་རྒྱུད་ཀྱི་ཉེར་བསྡོགས་ཟག་མེད་ལ་བརྟེན་ནས་ཚངས་རིས་ཀྱི་ཉོན་མོངས་དང་པོ་སྤོང་བཞིན་པའི་ཕྱིར་མི་འོང་དེ་ཡང་དེ་ཡིན། མཐོང་ལམ་གྱི་སྔ་རོལ་དུ་ཅི་ཡང་མེད་མན་ཆད་ཀྱི་ཉོན་མོངས་སྤངས་པའི་ཕྱིར་མི་འོང་གི་རྒྱུད་ཀྱི་སྲིད་ཉོན་དང་པོ་སྤོང་བཞིན་པའི་ཕྱིར་མི་འོང་དེ་ཡང་ཡིན་པའི་ཕྱིར། རྟགས་རྣམ་དཔྱོད་ཡོད་ན་སྒྲུབ་ཤེས་སོ། །འོ་ན་མཐོང་ལམ་གྱི་སྔ་རོལ་དུ་སྲིད་རྩེའི་དངོས་གཞི་སྙོམས་འཇུག་ཐོབ་པའི་ཕྱིར་མི་འོང་དེ། ཕྱིར་མི་འོང་འབྲས་གནས་ཁྱད་པར་ཅན་དུ་ནམ་ཞིག་གྱུར་སྙམ་ན། སྲིད་ཉོན་དང་པོའི་སྦྱོར་གཉེན་ལ་ཞུགས་པའི་ཚེ་དེ་ལྟར་འགྱུར་ཏེ། འདི་ནི་འགྲེལ་བཤད་ཀྱི་ལེགས་བཤད་སྙིང་ལ་ཞུགས་པའི་བདུད་རྩི་ཡིན་ནོ། །ཡང་མཐོང་ལམ་སྡུག་བསྔལ་ཆོས་བཟོད་མ་འོངས་པ་ཐོབ་མ་ཐག་པའི་གང་ཟག་ཆོས་ཅན། ཁྱོད་མཐོང་ལམ་སྡུག་བསྔལ་ཆོས་བཟོད་མ་འོངས་པ་དང་དུས་མཉམ་དུ་བྱུང་བའི་གང་ཟག་ཡིན་པར་ཐལ། ཁྱོད་དེ་དང་དུས་མཉམ་པ་དང་དེའི་སྔ་ལོགས་པ་དང་། དེའི་ཕྱི་ལོགས་སུ་བྱུང་བ་གསུམ་པོ་གང་རུང་ཡིན། གཞན་གཉིས་གང་རུང་མ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་མཐོང་ལམ་སྡུག་བསྔལ་ཆོས་བཟོད་ཀྱི་ཕྱི་ལོགས་སུ་བྱུང་བའི་གང་ཟག་ཡིན་པར་ཐལ། འདོད་པ་གང་ཞིག མཐོང་ལམ་སྡུག་བསྔལ་ཆོས་བཟོད་ཀྱི་ཕྱི་ལོགས་དེའི་ཕྱི་ལོགས་སུ་བྱུང་བ་གསུམ་པོ་གང་རུང་ཡིན། གཞན་གཉིས་གང་རུང་མ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་མཐོང་ལམ་སྡུག་བསྔལ་ཆོས་བཟོད་ཀྱི་ཕྱི་ལོགས་སུ་བྱུང་བའི་གང་ཟག་ཡིན་པར་ཐལ། འདོད་པ་གང་ཞིག མཐོང་ལམ་སྡུག་བསྔལ་ཆོས་བཟོད་མ་འོངས་པ་དེ། མཐོང་ལམ་སྡུག་བསྔལ་ཆོས་བཟོད་ཀྱི་ཕྱི་ལོགས་སུ་བྱུང་བའི་ཕྱིར་ཏེ། དེ་ད་ལྟར་བའི་ཕྱི་ལོགས་སུ་བྱུང་བའི་ཕྱིར། རྟགས་གྲུབ་མཐའ་འདི་ལ་དངོས། འདོད་མི་ནུས་ཏེ། ཁྱོད་དེ་དང་དུས་མཉམ་དུ་བྱུང་བའི་ཕྱིར། རྟགས་དེར་ཐལ། དེ་མཐོང་ལམ་སྡུག་བསྔལ་ཆོས་བཟོད་ཐོབ་མ་ཐག་པའི་གང་ཟག་ཡིན་པའི་ཕྱིར། གལ་ཏེ་དེའི་ཕྱི་ལོགས་སུ་བྱུང་ཟེར་ན། འོ་ན་མཐོང་ལམ་མ་འོངས་པའི་ཕྱི་ལོགས་སུ་བྱུང་བའི་འདས་ད་ལྟར་གཉིས་གང་རུང་ཡོད་པར་ཐལ། ཁྱོད་དེའི་ཕྱི་ལོགས་སུ་བྱུང་བ་གང་ཞིག ཁྱོད་འདས་ད་ལྟར་གཉིས་གང་རུང་ཡིན་པའི་ཕྱིར། རྟགས་སླ། འདོད་ན། དེའི་བདག་འབྲས་སུ་གྱུར་པའི་འདས་ད་ལྟར་གཉིས་གང་རུང་ཡོད་པར་ཐལ་ལོ། །འདོད་ན། མ་འོངས་པའི་འབྲས་བུ་མ་འོངས་པ་ཁོ་ན་ཡོད་ཀྱི་མ་འོངས་པའི་འབྲས་བུ་འདས་ད་ལྟར་གང་ཡང་མེད་པར་བཤད་པ་དེ་མི་འཐད་པར་ཐལ་ལོ། །དེས་ན། མཐོང་ལམ་སྡུག་བསྔལ་ཆོས་བཟོད་མ་འོངས་པ་ཐོབ་མ་ཐག་པའི་གང་ཟག་དེ། དེ་མ་འོངས་པའི་སྔ་ལོགས་སུ་བྱུང་བ་ཡིན་ཟེར་བ་ལས་འོས་མེད་དོ། །ཡང་། སྡུག་བསྔལ་མཐོང་སྤང་གི་ཉོན་མོངས་དང་ལྡན་པའི་གང་ཟག་ཡིན་ན། དེའི་ཐོབ་པ་དང་ལྡན་པའི་གང་ཟག་ཡིན་པས་ཁྱབ་པར་ཐལ། ཀུན་འབྱུང་མཐོང་སྤང་ཉོན་མོངས་དང་ལྡན་པའི་གང་ཟག་ཡིན་ན་དེའི་ཐོབ་པ་དང་ལྡན་པའི་གང་ཟག་ཡིན་དགོས་པའི་ཕྱིར་ཟེར་ན། མ་ཁྱབ། འདོད་ན། མཐོང་ལམ་སྡུག་བསྔལ་ཆོས་ཤེས་ལ་གནས་པའི་གང་ཟག་ཆོས་ཅན། དེར་ཐལ། དེའི་ཕྱིར། རྟགས་མ་གྲུབ་ན། དེ་ཆོས་ཅན། ཁྱོད་སྡུག་བསྔལ་མཐོང་སྤང་ཉོན་མོངས་དང་ལྡན་པའི་གང་ཟག་ཡིན་པར་ཐལ། ཁྱོད་དེ་ལ་དམིགས་པའི་ཉོན་མོངས་དང་ལྡན་པའི་གང་ཟག་ཡིན་པའི་ཕྱིར་ཏེ། ཁྱོད་དེ་ལ་དམིགས་པའི་ཀུན་འབྱུང་མཐོང་སྤང་ཉོན་མོངས་དང་ལྡན་པའི་གང་ཟག་ཡིན་པའི་ཕྱིར་ཏེ། ཁྱོད་ཀུན་འབྱུང་མཐོང་སྤང་ཉོན་མོངས་མ་སྤངས་པའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། རྩ་བར་འདོད་མི་ནུས་ཏེ། ཁྱོད་དེའི་ཐོབ་པ་བཅད་ཟིན་པའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཡང་འདོད་ཉོན་བརྒྱད་པ་སྤངས་པའི་གང་ཟག་ཡིན་ན། དེ་དང་མི་ལྡན་པའི་གང་ཟག་ཡིན་པས་ཁྱབ་པར་ཐལ། འདོད་ཉོན་དགུ་པ་སྤངས་པའི་གང་ཟག་ཡིན་ན། འདོད་ཉོན་དགུ་པ་དང་མི་ལྡན་པའི་གང་ཟག་ཡིན་པས་ཁྱབ་པའི་ཕྱིར་ཟེར་ན། མ་ཁྱབ། རྟགས་གྲུབ་སྟེ། དེ་ཡིན་ན་འདོད་ཉོན་དགུ་པའི་ཐོབ་པ་བཅད་པའི་གང་ཟག་ཡིན་པས་ཁྱབ། དེ་ལ་དམིགས་པའི་ཉོན་མོངས་པ་སྤངས་པའི་གང་ཟག་ཡིན་པས་ཀྱང་ཁྱབ་པའི་ཕྱིར། རྟགས་ཕྱི་མ་གྲུབ་སྟེ། འདོད་ཉོན་དགུ་པ་ལ་དམིགས་པའི་ཁམས་གོང་གི་ཉོན་མོངས་མེད་པའི་ཕྱིར། རྩ་བར་འདོད་ན། འདོད་ཉོན་བརྒྱད་པ་སྤངས་ནས་འདོད་ཉོན་དགུ་པ་མ་སྤངས་པའི་གང་ཟག་ཆོས་ཅན་གྱིས་གཤོག རྟགས་ཆོས་ཅན་གྱིས་གྲུབ། འདོད་མི་ནུས་ཏེ། ཁྱོད་དེ་ལ་དམིགས་པའི་ཉོན་མོངས་དང་ལྡན་པའི་གང་ཟག་ཡིན་པའི་ཕྱིར་ཏེ། ཁྱོད་དེ་ལ་དམིགས་པའི་འདོད་ཉོན་དགུ་པ་དང་ལྡན་པའི་གང་ཟག་ཡིན་པའི་ཕྱིར་ཏེ། ཁྱོད་འདོད་ཉོན་དགུ་པ་མ་སྤངས་པའི་གང་ཟག་ཡིན་པའི་ཕྱིར། གོང་གི་དེ་དང་འདི་གཉིས་ལ་ཁྱབ་པ་ཡོད་དེ། སྡུག་བསྔལ་མཐོང་སྤང་བྱ་སྤངས་ཀྱང་། །ཀུན་འགྲོ་ལྷག་མ་རྣམས་ཀྱིས་ལྡན། །དང་པོའི་རྣམ་པ་སྤངས་ཀྱང་དེའི། །ཡུལ་ཅན་དྲི་མ་ལྷག་རྣམས་ཀྱིས། །ཞེས་བཤད་པའི་ཕྱིར་རོ། །དེས་ན་སྤྱིར་ཐོབ་བྱའི་ཆོས་དེ་དང་ལྡན་པ་ལ་དེའི་ཐོབ་པ་དང་ལྡན་དགོས་ཀྱང་། བཤད་མ་ཐག་པ་གཉིས་པོ་དེ་ནི་དེའི་དམིགས་བསལ་དུ་ཤེས་པར་བྱའོ། །གཞན་ཡང་སྟོན་པ་ཤཱཀྱ་ཐུབ་པ་ཆོས་ཅན། ཁྱོད་ཉོན་མོངས་པའི་ཐོབ་པ་བཅད་པའི་གང་ཟག་ཡིན་པར་ཐལ། ཁྱོད་དགྲ་བཅོམ་པ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་གང་ཟག་གི་རྒྱུད་ཀྱི་ཉོན་མོངས་པའི་ཐོབ་པ་བཅད་པའི་གང་ཟག་ཡིན་པར་ཐལ། འདོད་པའི་ཕྱིར། འདོད་ན། ཁྱོད་ལྷའི་རྒྱུད་ཀྱི་ཉོན་མོངས་པའི་ཐོབ་པ་བཅད་པའི་གང་ཟག་ཡིན་པར་ཐལ། འདོད་པའི་ཕྱིར་ཟེར་ན། མ་ཁྱབ་ཟེར་དགོས་པ་ཨེ་ཡིན། འདོད་ན། དེ་མ་ཡིན་པར་ཐལ། ཁྱོད་མིའི་རྟེན་གྱི་གང་ཟག་ཡིན་པའི་ཕྱིར། ཁྱབ་སྟེ། རང་འགྲེལ་ལས་ཇི་ཙམ་གྱིས་ན་ཉོན་མོངས་པ་སྤངས་པ་ཞེས་འཇོག་ཅེ་ན། རང་གི་རྒྱུད་ལ་ཡོད་པའི་ཉོན་མོངས་པ་ནི་ཐོབ་པ་བཅད་པས་སོ། །གཞན་གྱི་རྒྱུད་ལ་ཡོད་པའི་ཉོན་མོངས་པ་དང་། གཟུགས་དང་། ཉོན་མོངས་པ་ཅན་མ་ཡིན་པའི་ཆོས་ཐམས་ཅད་ནི། དེ་ལ་དམིགས་པའི་ཉོན་མོངས་པ་རང་རིག་གི་རྒྱུད་ལ་ཡོད་པ་སྤངས་སོ། །ཞེས། སྤང་བྱ་སྤོང་བའི་ཚེ་རང་དང་རྒྱུད་གཅིག་པའི་གང་ཟག་གི་ཉོན་མོངས་པ་དེ་ཐོབ་པ་བཅད་པའི་ཚུལ་གྱིས་སྤོང་ཡང་། གང་ཟག་གཞན་རྒྱུད་ཀྱི་ཉོན་མོངས་པ་དེ་འདུན་པའི་འདོད་ཆགས་དང་བྲལ་བའི་ཚུལ་གྱིས་སྤོང་བ་ཡིན་ཞེས་བཤད་འདུག་པའི་ཕྱིར་རོ། །ཡང་ས་དགུའི་ཉོན་མོངས་པ་དགུ་ཅིག་ཅར་དུ་སྤངས་མ་ཐག་པའི་གང་ཟག་ཡོད་པར་ཐལ། ས་དགུའི་ཉོན་མོངས་པ་དགུའི་ཐོབ་པ་དགུ་ཅིག་ཅར་དུ་བཅད་མ་ཐག་པའི་གང་ཟག་ཡོད་པའི་ཕྱིར། དེར་ཐལ། ས་དགུ་པའི་ཉོན་མོངས་པ་ཅན་མ་ཡིན་པའི་མི་ཤེས་པ་དགུའི་ཐོབ་པ་དགུ་ཅིག་ཆར་དུ་བཅད་མ་ཐག་པའི་གང་ཟག་ཡོད་པའི་ཕྱིར་ཟེར་ན། མ་ཁྱབ་ཟེར་བ་ཤེས་དགོས་སོ། །རྟགས་དེར་ཐལ། སངས་རྒྱས་མ་ཐག་པའི་སྟོན་ཤཀ་དེ་དེ་ཡིན་པའི་ཕྱིར་ཏེ། འདོད་པའི་ཉོན་མོངས་པ་ཅན་མ་ཡིན་པའི་མི་ཤེས་པའི་ཐོབ་པ་བཅད་མ་ཐག་པའི་གང་ཟག་ཡིན་པ་གང་ཞིག དེ་སྲིད་རྩེའི་ཉོན་མོངས་པ་ཅན་མ་ཡིན་པའི་མི་ཤེས་པའི་ཐོབ་པ་བཅད་མ་ཐག་པའི་གང་ཟག་ཀྱང་ཡིན་པའི་ཕྱིར། དང་པོ་དེར་ཐལ། དེ་བཅད་པའི་གང་ཟག་ཡིན། དེ་བཅད་ཟིན་བཅད་པའི་གང་ཟག་མ་ཡིན་པའི་ཕྱིར། དང་པོ་གྲུབ་སྟེ། ཆོས་ཅན་ཡིན་པའི་ཕྱིར། གལ་ཏེ་ཕྱི་མ་མ་གྲུབ་སྟེ། དེས་སྔོན་ཐར་ལམ་ལ་མ་ཞུགས་པའི་སྐབས་སུ་འདོད་ཉོན་དགུ་སྤངས་པའི་ཚེ་དེའི་ཐོབ་པ་བཅད་ཟིན་པའི་ཕྱིར་སྙམ་ན། འདོད་ཉོན་དགུ་པ་སྤངས་པའི་ཟག་བཅས་རྣམ་གྲོལ་ལམ་དེ་འདོད་པའི་ཉོན་མོངས་པ་ཅན་མ་ཡིན་པའི་མི་ཤེས་པ་སྤངས་པ་ཙམ་ཡིན་མོད། དེས་དེའི་ཐོབ་པ་བཅད་པ་ནི་མ་ཡིན་ཏེ། དེའི་ཐོབ་པ་བཅད་པའི་སེམས་ཅན་མེད་པའི་ཕྱིར་རོ། །ཡང་ཟག་བཅས་ཀྱི་ཐོབ་པ་རྒྱུད་ལ་མི་ལྡན་པའི་གང་ཟག་ཡོད་པར་ཐལ། དེའི་ཐོབ་པ་བཅད་པའི་གང་ཟག་ཡོད་པའི་ཕྱིར་ཏེ། དེའི་ཐོབ་པ་བཅད་པའི་སོ་སོར་བརྟགས་འགོག་རྒྱུད་ལྡན་གྱི་གང་ཟག་ཡོད་པའི་ཕྱིར་ཏེ། དེའི་ཐོབ་པ་བཅད་པའི་སོ་སོར་བརྟགས་འགོག་ཡོད་པའི་ཕྱིར་ཏེ། ལྷག་མེད་མྱང་འདས་དེ་དེ་ཡིན་པའི་ཕྱིར། གལ་ཏེ་དེའི་ཐོབ་པ་བཅད་པའི་སོ་སོར་བརྟགས་འགོག་ཡོད་ཀྱང་དེ་རྒྱུད་ལྡན་གྱི་གང་ཟག་མེད་དོ་སྙམ་ན། འོ་ན་དེ་འདྲའི་སོ་སོར་བརྟགས་འགོག་ཐོབ་བྱེད་ཀྱི་བར་ཆད་མེད་ལམ་ཡོད་པར་ཐལ། དེ་འདྲའི་སོ་སོར་བརྟགས་འགོག་ཡོད་པའི་ཕྱིར། འདོད་ན། ཟག་བཅས་ཀྱི་ཐོབ་པ་གཅོད་བཞིན་པའི་བར་ཆད་མེད་ལམ་ཡོད་པར་ཐལ་ལོ། །འདོད་ན། བྱང་སེམས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་དེ་དེ་ཡིན་པར་ཐལ། དེ་ཡོད། དེ་ལས་གཞན་པ་མེད་པའི་ཕྱིར། འདོད་ན། སངས་རྒྱས་པའི་འགོག་བདེན་དེ་ཟག་བཅས་ཀྱི་ཐོབ་པ་བཅད་པའི་སོ་སོར་བརྟགས་འགོག་ཡིན་པར་ཐལ། དེའི་ཕྱིར། འདོད་ན། སངས་འཕགས་དེ་དེའི་ཐོབ་པ་བཅད་པའི་གང་ཟག་ཡིན་པར་ཐལ། འདོད་པའི་ཕྱིར་ཟེར་ན། འདིར་མ་ཁྱབ་ཟེར་བ་ལས་གཞན་པའི་ལན་འདེབས་ནུས་པའི་བློ་གསལ་ཡོད་ན་སྨྲོས་ཤིག འདོད་ན། སངས་འཕགས་དེ། ཟག་བཅས་ཀྱི་ཐོབ་པ་དང་མི་ལྡན་པའི་གང་ཟག་ཡིན་པར་ཐལ་ལོ། །འདོད་མི་ནུས་ཏེ། དེ་ཟག་བཅས་ཀྱི་ཤེས་པ་རྒྱུད་ལྡན་གྱི་གང་ཟག་ཀྱང་ཡིན། ཟག་བཅས་ཀྱི་དབང་པོ་གཟུགས་ཅན་རྒྱུད་ལྡན་གྱི་གང་ཟག་ཀྱང་ཡིན་པའི་ཕྱིར། རྟགས་དང་པོ་གྲུབ་སྟེ། གང་ཟག་ཡིན་པའི་ཕྱིར། གཉིས་པ་གྲུབ་སྟེ། འདོད་གཟུགས་གང་རུང་གི་གང་ཟག་ཡིན་པའི་ཕྱིར། ཡང་ཉན་ཐོས་དགྲ་བཅོམ་པའི་རྒྱུད་ཀྱི་ཟག་བཅས་ཆོས་ཅན། ཁྱོད་སོ་སོར་བརྟགས་འགོག་གི་དགག་བྱ་ཡིན་པར་ཐལ། ཁྱོད་ཟག་བཅས་ཡིན་པའི་ཕྱིར། འདོད་ན། ཁྱོད་སྤངས་པའི་སོ་སོར་བརྟགས་འགོག་ཡོད་པར་ཐལ། འདོད་ན། ཁྱོད་སྤངས་པའི་སོ་སོར་བརྟགས་འགོག་རྒྱུད་ལྡན་གྱི་གང་ཟག་ཡོད་པར་ཐལ་ལོ། །འདོད་ན། ཉན་ཐོས་དགྲ་བཅོམ་པ་དེ་དེ་ཡིན་པར་ཐལ། དེ་ཡོད། སངས་འཕགས་དེ་དེ་མ་ཡིན་པའི་ཕྱིར། འདོད་ན། ཉན་ཐོས་དགྲ་བཅོམ་པ་དེ། ཁོ་རང་གི་རྒྱུད་ཀྱི་ཟག་བཅས་ཀྱི་ཐོབ་པ་བཅད་པའི་སོ་སོར་བརྟགས་འགོག་རྒྱུད་ལྡན་གྱི་གང་ཟག་ཡིན་པར་ཐལ་ལོ། །གལ་ཏེ་སྔ་མ་དང་འདྲ། འདིར་མ་ཁྱབ་སྙམ་ན། ཅུང་ཟད་མི་འདྲ་སྟེ། ཉོན་ཅིག འོ་ན་ཉན་ཐོས་དགྲ་བཅོམ་པ་དེ་ཁོ་རང་གི་རྒྱུད་ཀྱི་ཟག་བཅས་ཀྱི་ཐོབ་པ་གཅོད་བྱེད་ཀྱི་བར་ཆད་མེད་ལམ་ཐོབ་པའི་གང་ཟག་ཡིན་པར་ཐལ། དེ་དེའི་རྒྱུད་ཀྱི་ཟག་བཅས་ཀྱི་ཐོབ་པ་བཅད་པའི་སོ་སོར་བརྟགས་འགོག་རྒྱུད་ལྡན་གྱི་གང་ཟག་ཡིན་པའི་ཕྱིར། རྟགས་དངོས། འདོད་ན། ཉན་ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་དེ་ཉན་ཐོས་དགྲ་བཅོམ་པའི་རྒྱུད་ཀྱི་ཟག་བཅས་ཀྱི་ཐོབ་པ་གཅོད་བྱེད་ཀྱི་བར་ཆད་མེད་ལམ་ཡིན་པར་ཐལ་ལོ། །འདོད་ན། དེ་དེའི་རྒྱུད་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པའི་ཐོབ་པ་གཅོད་བྱེད་ཀྱི་བར་ཆད་མེད་ལམ་ཡིན་པར་ཐལ་ལོ། །འདོད་ན། ཉན་ཐོས་དགྲ་བཅོམ་པ་དེ་ཁོ་རང་གི་རྒྱུད་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པའི་ཐོབ་པ་བཅད་པའི་གང་ཟག་དུ་ཐལ་ལོ། །འདོད་ན། དེ་ཁོ་རང་གི་རྒྱུད་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པ་རྒྱུད་ལྡན་མ་ཡིན་པར་ཐལ་ལོ། །གལ་ཏེ་རྟགས་ཕྱི་མ་སངས་འཕགས་དེ་དེ་མིན་པར་མ་གྲུབ་ན། འོ་ན་སངས་འཕགས་དེ་ཉན་ཐོས་དགྲ་བཅོམ་པའི་རྒྱུད་ཀྱི་ཟག་བཅས་ཐོབ་པ་བཅད་པའི་ཚུལ་གྱིས་སྤངས་པའི་གང་ཟག་ཡིན་པར་ཐལ། དེ་དེའི་རྒྱུད་ཀྱི་ཟག་བཅས་སྤངས་པའི་སོ་སོར་བརྟགས་འགོག་རྒྱུད་ལྡན་གྱི་གང་ཟག་ཡིན་པའི་ཕྱིར། འདོད་མི་ནུས་ཏེ། དེ་དེ་འདུན་པའི་འདོད་ཆགས་དང་བྲལ་བའི་ཚུལ་གྱིས་སྤངས་པའི་གང་ཟག་ཙམ་ཡིན་པའི་ཕྱིར། རྟགས་སྔ་མའི་རང་འགྲེལ་དེ་ལ་དྲིས་པས་གསལ་ལོ། །ཡང་སྟོན་ཤཀ་ཆོས་ཅན། ཁྱོད་ཉོན་མོངས་པ་ཅན་མ་ཡིན་པའི་མི་ཤེས་པ་མཐའ་དག་གི་ཐོབ་པ་བཅད་པའི་གང་ཟག་ཡིན་པར་ཐལ། ཁྱོད་སངས་འཕགས་ཡིན་པའི་ཕྱིར། འདོད་ན། ཁྱོད་ཉན་ཐོས་དགྲ་བཅོམ་པའི་རྒྱུད་ཀྱི་ཉོན་མོངས་པ་ཅན་མ་ཡིན་པའི་མི་ཤེས་པའི་ཐོབ་པ་བཅད་པའི་གང་ཟག་ཡིན་པར་ཐལ་ལོ། །ཟེར་ན་འདི་རིས་ལ་ཁྱབ་པ་མི་འབྱུང་ངོ་། །དེ་ལ་འཆའ་ན། སྟོན་ཤཀ་ཆོས་ཅན། ཁྱོད་རང་ལས་རྒྱུད་གཞན་པའི་སེམས་ཅན་དམྱལ་བ་པའི་རྒྱུད་ཀྱི་ཉོན་མོངས་པའི་ཐོབ་པ་བཅད་པའི་གང་ཟག་ཡིན་པར་ཐལ། ཁྱོད་ཉོན་མོངས་པ་མཐའ་དག་གི་ཐོབ་པ་བཅད་པའི་གང་ཟག་ཡིན་པའི་ཕྱིར། ཁྱབ་པ་དངོས། རྟགས་གྲུབ་སྟེ། དེ་འདྲའི་གང་ཟག་གཅིག་ཡོད་པའི་ཕྱིར་ཏེ། ཉོན་མོངས་པ་མཐའ་དག་སྤངས་པའི་གང་ཟག་ཡོད་པའི་ཕྱིར། འདོད་ན། རང་འགྲེལ་སྔར་དྲངས་པ་དེ་ལ་གཟིགས་པས་གསལ་ལོ། །ཡང་ཕྱིར་མི་འོང་གི་དགེ་སྦྱོང་ཚུལ་འབྲས་ཐོབ་མ་ཐག་པའི་གང་ཟག་ཡིན་ན། དེའི་དགེ་སྦྱོང་ཚུལ་འབྲས་འདུས་བྱས་ཐོབ་མ་ཐག་པའི་གང་ཟག་ཡིན་དགོས་པར་ཐལ། ཆགས་བྲལ་སྔོན་སོང་གི་ཕྱིར་འོང་ཐོབ་མ་ཐག་པའི་གང་ཟག་ཡིན་ན། དེ་ཡིན་དགོས་པའི་ཕྱིར། འདི་ལ་ཁ་ཅིག་མ་ཁྱབ་སྟེ། ཉེར་བསྡོགས་ཟག་བཅས་ལ་རྟེན་ནས་འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་དེ་རིམ་གྱིས་པའི་ཕྱིར་མི་འོང་ཐོབ་མ་ཐག་པ་ཡིན་ཀྱང་། དེའི་དགེ་སྦྱོང་ཚུལ་འབྲས་འདུས་བྱས་ཐོབ་མ་ཐག་པ་མ་ཡིན་པའི་ཕྱིར་ཟེར་ན། ཁྱོད་ལ་ཐུགས་རྟོགས་ཞིབ་དཔྱོད་མེད་པའི་རྟགས་ཡིན་ཏེ་གསན། དེ་འདྲའི་ཕྱིར་མི་འོང་ཆོས་ཅན། ཁྱོད་ཕྱིར་མི་འོང་གི་དགེ་སྦྱོང་ཚུལ་འབྲས་འདུས་བྱས་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་ཕྱིར་མི་འོང་གི་རྒྱུད་ཀྱི་ཟག་མེད་ཀྱི་རྣམ་གྲོལ་ལམ་ཐོབ་མ་ཐག་པའི་གང་ཟག་ཡིན་པའི་ཕྱིར་ཏེ། ཁྱོད་ཕྱིར་མི་འོང་ཐོབ་མ་ཐག་པའི་གང་ཟག་གང་ཞིག ཁྱོད་ཀྱི་རྒྱུད་ཀྱི་འདོད་ཉོན་དགུ་པ་སྤངས་མ་ཐག་པའི་སོ་སོར་བརྟགས་འགོག་གི་ཐོབ་པ་ཟག་མེད་དེ། ཟག་མེད་རྣམ་གྲོལ་ལམ་ཡིན་པའི་ཕྱིར། ཕྱི་མ་དེར་ཐལ། ཁྱོད་འདོད་ཉོན་དགུ་པ་སྤངས་མ་ཐག་པའི་ཟག་མེད་ཀྱི་ལམ་གང་ཞིག ཁྱོད་ཟག་མེད་བར་ཆད་མེད་ལམ་དང་། ཟག་མེད་ཁྱད་པར་ལམ་དང་། ཟག་མེད་སྦྱོར་བའི་ལམ་གསུམ་པོ་གང་རུང་མ་ཡིན་པའི་ཕྱིར། དང་པོ་གྲུབ་སྟེ། ཆོས་ཅན་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར་ཏེ། འཇིག་རྟེན་པ་ཡི་ཆགས་བྲལ་བའི། །འཕགས་ལ་བྲལ་བའི་ཐོབ་རྣམ་གཉིས། །ཞེས་བཤད་པའི་ཕྱིར་རོ། །དེས་ན་རྟགས་གསལ་གཉིས་ཆར་ལ་ཁྱབ་པ་འཆའ་བར་ཁས་བླངས་རིགས་སམ་སྙམ་ན། འོན་ཀྱང་མངོན་པ་མཛོད་ཀྱི་གསང་ཚིག་ལ་བརྟེན་པའི་དོགས་པ་དཔྱད་ན། འོ་ན། དགྲ་བཅོམ་པའི་རྟེན་ལ་ཕྱིར་མི་འོང་དུ་གྱུར་མ་ཐག་པའི་རིམ་གྱིས་པའི་ཕྱིར་མི་འོང་ཆོས་ཅན་གྱིས་གསལ་བ་གཤོག རྟགས་དེར་ཐལ། ཁྱོད་ཕྱིར་མི་འོང་དུ་གྱུར་མ་ཐག་པའི་གང་ཟག་གང་ཞིག དགྲ་བཅོམ་པའི་རྟེན་ལ་ཕྱིར་མི་འོང་དུ་འགྱུར་ཀ་མའི་དགྲ་བཅོམ་པ་དེ་ཕྱིར་མི་འོང་མ་ཐོབ་པའི་གང་ཟག་ཡིན་པའི་ཕྱིར་ཏེ། དེ་ཕྱིར་མི་འོང་གི་ཐོབ་པ་བཏང་བའི་གང་ཟག་ཡིན་པའི་ཕྱིར་ཏེ། དེ་ཕྱིར་མི་འོང་གི་རྒྱུད་ཀྱི་ཀུན་ཤེས་པའི་དབང་པོ་བཏང་བའི་གང་ཟག་ཡིན་པའི་ཕྱིར། ཀུན་ཤེས་པའི་ལྡན་པའི་དབང་པོ་དང་ལྡན་པའི་གང་ཟག་ཡིན་པའི་ཕྱིར་རོ། །འདོད་ན། དེ་ཆོས་ཅན། ཁྱོད་འདོད་ཉོན་དགུ་པ་སྤངས་མ་ཐག་པའི་ཟག་མེད་རྣམ་གྲོལ་ལམ་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་ཕྱིར་མི་འོང་གི་དགེ་སྦྱོང་ཚུལ་འབྲས་འདུས་བྱས་ཐོབ་མ་ཐག་པའི་གང་ཟག་གང་ཞིག ཁྱོད་མཐོང་སྤང་ཉོན་མོངས་སྤངས་མ་ཐག་པའི་ཟག་མེད་རྣམ་གྲོལ་ལམ་ཐོབ་མ་ཐག་པའི་གང་ཟག་མ་ཡིན་པའི་ཕྱིར། འདོད་ན། ཁྱོད་འདོད་ཉོན་དགུ་པ་སྤངས་མ་ཐག་པའི་གང་ཟག་ཡིན་པར་ཐལ་ལོ་ཟེར་ན། མངོན་པའི་གསང་ཚིག་ཤེས་ན་འདིར་མ་ཁྱབ་ཟེར་དགོས་པ་འདྲ་སྟེ། དགྲ་བཅོམ་པའི་འབྲས་བུ་ལས་ཉམས་ཏེ། རིམ་གྱིས་པའི་ཕྱིར་མི་འོང་དུ་བབས་པའི་ཚེ། ཕྱིར་མི་འོང་གི་འབྲས་བུ་འདུས་བྱས་འདུས་མ་བྱས་རྣམ་གཉིས་ཀྱི་ཐོབ་པ་གསར་རྙེད་བྱུང་འདུག་པའི་ཕྱིར་རོ། །དེ་བཞིན་དུ། དགྲ་བཅོམ་པའི་འབྲས་བུ་ལས་ཉམས་ཏེ་ཆགས་བྲལ་སྔོན་སོང་གི་ཕྱིར་མི་འོང་དུ་བབས་པའི་ཚེ་མཐོང་སྤངས་ཉོན་མོངས་སྤངས་མ་ཐག་པ་མ་ཡིན་ཡང་། དེ་སྤངས་མ་ཐག་པའི་ཕྱིར་མི་འོང་གི་དགེ་སྦྱོང་ཚུལ་འབྲས་རྣམ་གཉིས་ཐོབ་མ་ཐག་པ་ཡིན་ཏེ། དེ་ཆགས་བྲལ་སྔོན་སོང་གི་ཕྱིར་མི་འོང་ཐོབ་མ་ཐག་པའི་གང་ཟག་ཡིན་པའི་ཕྱིར་ཏེ། དེ་ཆགས་བྲལ་སྔོན་སོང་གི་ཕྱིར་མི་འོང་གི་འབྲས་བུ་རྣམ་གཉིས་ཀྱི་ཐོབ་པ་གསར་རྙེད་བྱུང་མ་ཐག་པ་ཡིན་པའི་ཕྱིར། །ཡང་དེ་མཐོང་སྤང་ཉོན་མོངས་སྤངས་མ་ཐག་པའི་གང་ཟག་མ་ཡིན་པར་ཐལ། དེ་སྤངས་ཟིན་སྤངས་པའི་ཕྱིར་མི་འོང་གི་འབྲས་བུ་ཐོབ་མ་ཐག་པའི་གང་ཟག་ཡིན་པའི་ཕྱིར་ཟེར་ན་ཡང་གསང་ཚིག་ལ་ཁྱབ་པ་མེད། ཡང་གཟུགས་མེད་ཀྱི་ཉོན་མོངས་པས་དགྲ་བཅོམ་པའི་འབྲས་བུ་ལས་ཉམས་མ་ཐག་པའི་རིམ་གྱིས་པའི་ཕྱིར་མི་འོང་ཆོས་ཅན། འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་གི་འབྲས་བུ་ཐོབ་མ་ཐག་པའི་གང་ཟག་མ་ཡིན་པར་ཐལ། ཁྱོད་གཟུགས་ཀྱི་ཉོན་མོངས་དགུ་པ་སྤངས་མ་ཐག་པའི་ཕྱིར་མི་འོང་གི་འབྲས་བུ་ཐོབ་མ་ཐག་པའི་གང་ཟག་ཡིན་པའི་ཕྱིར་ཟེར་ནའང་། མ་ཁྱབ་ཅེས་པའི་གནད་འདི་གསང་གཏམ་རང་ཡིན་ནོ། །དེ་ཡང་། གནད་འདི་ལྟར་ཡིན་ཏེ། གཟུགས་མེད་ཀྱི་ཉོན་མོངས་པས་དགྲ་བཅོམ་ལས་ཉམས་མ་ཐག་པའི་ཕྱིར་མི་འོང་ཆོས་ཅན། ཁྱོད་འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་གི་འབྲས་བུ་དང་། གཟུགས་ཀྱི་ཉོན་མོངས་སྤངས་པའི་ཕྱིར་མི་འོང་གི་འབྲས་བུ་གཉིས་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་ཐ་མའི་ཆ་མཐུན་སྤངས་པའི་སྤངས་པ་ཡོངས་ཤེས་དང་། གཟུགས་ཀྱི་ཉོན་མོངས་སྤངས་པའི་སྤངས་པ་ཡོངས་ཤེས་གཉིས་ཅིག་ཆར་དུ་ཐོབ་མ་ཐག་པའི་གང་ཟག་ཡིན་པའི་ཕྱིར་རོ། །དེ་ཡང་ཡིན་ཏེ། རང་འགྲེལ་ལས། ལ་ལས་ནི་གཉིས་ཏེ། གང་ཟག་གི་གཟུགས་མེད་པའི་ཁམས་ལས་འདོད་ཆགས་དང་བྲལ་བ་འབའ་ཞིག་ལས་ཡོངས་སུ་ཉམས་པའོ། །ཞེས་བཤད་པས་སོ། །ཡང་ཕྱིར་མི་འོང་གི་འབྲས་བུ་ལས་ཉམས་ནས་ཆགས་བྲལ་སྔོན་སོང་གི་ཕྱིར་འོང་དུ་བབས་མ་ཐག་པའི་ཕྱིར་འོང་ཆོས་ཅན། ཁྱོད་ལམ་མཐོང་སྤངས་ཉོན་མོངས་སྤངས་མ་ཐག་པའི་གང་ཟག་ཡིན་པར་ཐལ། ཁྱོད་དེ་སྤངས་མ་ཐག་པའི་སྤངས་པ་ཡོངས་ཤེས་ཐོབ་མ་ཐག་པའི་གང་ཟག་ཡིན་པའི་ཕྱིར་ན་མ་ཁྱབ་ཅེས་པ་གསང་ཚིག་གོ །རྟགས་དེར་ཐལ། ཁྱོད་ལམ་མཐོང་སྤང་སྤངས་པའི་སྤངས་པ་ཡོངས་ཤེས་ཐོབ་མ་ཐག་པའི་གང་ཟག་ཡིན་པའི་ཕྱིར་ཏེ། ཁྱོད་མཐོང་སྤང་སྤངས་པ་ཡོངས་ཤེས་དྲུག་ཅིག་ཆར་དུ་ཐོབ་མ་ཐག་པའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཁྱབ་སྟེ། རང་འགྲེལ་ལས། ཁ་ཅིག་གིས་ནི་དྲུག་སྟེ་གང་གི་ཕྱིར་མི་འོང་གི་འབྲས་བུ་ལས་ཡོངས་སུ་ཉམས་པའོ་ཞེས་བཤད་འདུག་པའི་ཕྱིར་རོ། །ཡང་རིམ་གྱིས་པའི་ཕྱིར་མི་འོང་དབང་བརྟུལ་གྱི་རྟེན་ལ་ཕྱིར་མི་འོང་དབང་རྣོན་དུ་དབང་པོ་འཕོས་མ་ཐག་པའི་ཕྱིར་མི་འོང་ཆོས་ཅན། ཁྱོད་འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་གི་འབྲས་བུ་ཙམ་པོ་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་འདོད་ཉོན་དགུ་པ་སྤངས་མ་ཐག་པའི་ཕྱིར་མི་འོང་དབང་རྣོན་གྱི་འབྲས་བུ་ཙམ་པོ་ཐོབ་མ་ཐག་པའི་གང་ཟག་གང་ཞིག ཁྱོད་ཕྱིར་མི་འོང་དབང་བརྟུལ་གྱི་འབྲས་བུ་ཙམ་ཁྱད་གཉིས་ཆར་བཏང་བའི་གང་ཟག་ཡིན་པའི་ཕྱིར། རྟགས་གཉིས་པ་གྲུབ་སྟེ། འཕེལ་བ་འབྲས་བུ་ཁྱད་པར་ཅན། བཏང་དེ་འབྲས་བུ་ཐོབ་པར་འགྱུར། །ཞེས་བཤད་འདུག་པའི་ཕྱིར། དང་པོ་དེར་ཐལ། ཁྱོད་ཕྱིར་མི་འོང་དབང་རྣོན་ཐོབ་མ་ཐག་པའི་གང་ཟག་གང་ཞིག ཁྱོད་འདོན་ཉོན་དགུ་པ་སྤངས་མ་ཐག་པའི་ཕྱིར་མི་འོང་དབང་རྣོན་གྱི་འབྲས་བུ་ཙམ་པོ་ལ་གནས་པའི་གང་ཟག་ཡིན་པའི་ཕྱིར་ཏེ། ཁྱོད་ཕྱིར་མི་འོང་དབང་རྣོན་གྱི་འབྲས་བུ་ཙམ་པོ་ཐོབ་མ་ཐག་པའི་རིམ་གྱིས་པའི་ཕྱིར་མི་འོང་ཡིན་པའི་ཕྱིར། རྟགས་གྲུབ་སྟེ་ཆོས་ཅན་ཡིན་པའི་ཕྱིར། ཁྱབ་སྟེ། འབྲས་བུ་ཐོབ་པར་གྱུར་ཞེས་བཤད་པའི་ཕྱིར། རྩ་བར་འདོད་ན། ཁྱོད་འདོད་ཉོན་དགུ་པ་སྤངས་མ་ཐག་པའི་གང་ཟག་ཡིན་པར་ཐལ་ལོ་ཟེར་ན། ཁྱབ་པ་ཡོང་ཡོང་འདྲ་མོ་ནི་ཡིན་ཏེ། ཅུང་མིན་ལགས་སོ། །དེ་འདྲ་ལ་ཁྱབ་པ་ཡོད་ན། དགྲ་བཅོམ་པའི་རྟེན་ལ་རྒྱུན་ཞུགས་སུ་བབས་མ་ཐག་པའི་རྒྱུན་ཞུགས་ཆོས་ཅན། ཁྱོད་ལམ་མཐོང་སྤང་སྤངས་མ་ཐག་པའི་གང་ཟག་ཡིན་པར་ཐལ། ཁྱོད་དེ་སྤངས་མ་ཐག་པའི་སྤངས་པ་ཡོངས་ཤེས་ཐོབ་མ་ཐག་པའི་གང་ཟག་ཡིན་པའི་ཕྱིར། ཁྱབ་པ་ཁྱོད་རང་ལ་སོང་། རྟགས་དེར་ཐལ། ཁྱོད་མཐོང་སྤང་སྤངས་པའི་སྤངས་པ་ཡོངས་ཤེས་དྲུག་ཅིག་ཆར་དུ་ཐོབ་མ་ཐག་པའི་གང་ཟག་གང་ཞིག བཅུ་དྲུག་པ་ལམ་རྗེས་ཤེས་ཐོབ་མ་ཐག་པའི་རྒྱུན་ཞུགས་དེ། ལམ་མཐོང་སྤང་སྤངས་མ་ཐག་པའི་སྤངས་པ་ཡོངས་ཤེས་ཐོབ་པའི་གང་ཟག་ཡིན་པའི་ཕྱིར་རོ། །ཡང་འདོད་པའི་སས་བསྡུས་ཀྱི་ལམ་མཐོང་སྤང་སྤངས་པའི་སྤངས་པ་ཡོངས་ཤེས་ཐོབ་མ་ཐག་པའི་གང་ཟག་ཡིན་ན། འདོད་པའི་སས་བསྡུས་ཀྱི་ལམ་མཐོང་སྤང་སྤངས་མ་ཐག་པའི་སྤང་པ་ཡོངས་ཤེས་ཐོབ་མ་ཐག་པའི་གང་ཟག་ཡིན་དགོས་པར་ཐལ། ཁམས་གོང་མའི་སས་བསྡུས་ཀྱི་ལམ་མཐོང་སྤང་སྤངས་མ་ཐག་པའི་སྤངས་བ་ཡོངས་ཤེས་ཐོབ་མ་ཐག་པའི་གང་ཟག་ཡིན་ན། དེ་སྤངས་མ་ཐག་པའི་སྤངས་བ་ཡོངས་ཤེས་ཐོབ་མ་ཐག་པའི་གང་ཟག་ཡིན་དགོས་པའི་ཕྱིར་ཟེར་ན་མ་ཁྱབ། འདོད་ན། མཐོང་ལམ་ལམ་ཆོས་ཤེས་ལ་གནས་པའི་ཆགས་བྲལ་སྔོན་སོང་གི་ཕྱིར་མི་འོང་ཞུགས་པ་ཆོས་ཅན་གྱིས་མ་ངེས། རྟགས་ཆོས་ཅན་གྱིས་གྲུབ། འདོད་མི་ནུས་ཏེ། ཁྱོད་མཐོང་ལམ་གྱི་སྔ་རོལ་དུ་འདོད་པའི་སས་བསྡུས་ཀྱི་མཐོང་སྤང་སྤངས་ཟིན་སྤངས་པའི་གང་ཟག་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཡང་། འདོད་ཉོན་ཆེན་པོའི་ཆེན་པོས་དགྲ་བཅོམ་ལས་ཉམས་ནས་རྒྱུན་ཞུགས་སུ་གྱུར་མ་ཐག་པའི་རྒྱུན་ཞུགས་ཆོས་ཅན། ཁྱོད་རྒྱུན་ཞུགས་ཀྱི་བཅུ་དྲུག་པ་ལམ་རྗེས་ཤེས་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་རྒྱུན་ཞུགས་ཀྱི་འབྲས་བུ་ཐོབ་མ་ཐག་པའི་གང་ཟག་ཡིན་པའི་ཕྱིར། འདོད་ན། ཁྱོད་མཐོང་སྤང་ཉོན་མོངས་སྤངས་མ་ཐག་པའི་རྒྱུན་ཞུགས་ཀྱི་རྒྱུད་ཀྱི་བཅུ་དྲུག་པ་ལམ་རྗེས་ཤེས་ཐོབ་མ་ཐག་པའི་གང་ཟག་ཡིན་པར་ཐལ། འདོད་པ་གང་ཞིག བཅུ་དྲུག་པ་ལམ་རྗེས་ཤེས་ཡིན་ན་མཐོང་སྤང་ཉོན་མོངས་སྤངས་མ་ཐག་པའི་ལམ་ཡིན་དགོས་པའི་ཕྱིར། འདོད་ན། མ་ཡིན་པར་ཐལ། ཁྱོད་མཐོང་སྤང་ཉོན་མོངས་སྤངས་ཟིན་སྤངས་པའི་བཅུ་དྲུག་པ་ལམ་རྗེས་ཤེས་ཐོབ་མ་ཐག་པའི་གང་ཟག་ཡིན་པའི་ཕྱིར་ཏེ། ཁྱོད་མཐོང་སྤང་ཉོན་མོངས་སྤངས་ཟིན་སྤངས་པའི་གང་ཟག་གང་ཞིག ཁྱོད་བཅུ་དྲུག་ལམ་རྗེས་ཤེས་ཐོབ་མ་ཐག་པའི་གང་ཟག་ཡིན་པའི་ཕྱིར། འདིར་མ་ཁྱབ་ཟེར་དགོས་པ་འདྲ། དེའི་གོང་མ་ལ་མ་ཁྱབ་ན། མཐོང་སྤང་ཉོན་མོངས་སྤངས་ཟིན་སྤངས་པའི་བཅུ་དྲུག་པ་ལམ་རྗེས་ཤེས་ཡོད་པར་ཐལ་ལོ། །ཡང་། འབྲས་བུ་བཞི་ཅིག་ཆར་དུ་ཐོབ་མ་ཐག་པའི་གང་ཟག་ཡོད་པར་ཐལ། རྒྱུན་ཞུགས། ཕྱིར་འོང་། ཕྱིར་མི་འོང་གི་འབྲས་བུ་གསུམ་ཅིག་ཆར་དུ་ཐོབ་མ་ཐག་པའི་གང་ཟག་ཡོད་པའི་ཕྱིར་ན། མ་ཁྱབ་ཞེས་པ་གསང་ཚིག་གོ །རྟགས་དེར་ཐལ། རྒྱུན་ཞུགས་ཀྱི་རྟོགས་པ་སྔོན་སོང་དགྲ་བཅོམ་པའི་རྟེན་ལ་ཕྱིར་མི་འོང་ཐོབ་མ་ཐག་པའི་ཕྱིར་མི་འོང་དེ་དེ་ཡིན་པའི་ཕྱིར། ཁྱོད་དེ་གསུམ་རེ་རེ་ནས་ཐོབ་མ་ཐག་པའི་གང་ཟག་ཡིན་པའི་ཕྱིར། ཕྱིར་མི་འོང་ཐོབ་མ་ཐག་པ་ཡིན་པ་ཆོས་ཅན་གྱིས་གྲུབ། ཕྱིར་འོང་ལ་མ་གྲུབ་ན་དེར་ཐལ། ཁྱོད་ཕྱིར་འོང་ཐོབ་པའི་གང་ཟག་གང་ཞིག ཁྱོད་དེ་ཐོབ་ཟིན་པའི་གང་ཟག་མ་ཡིན་པའི་ཕྱིར། དང་པོ་གྲུབ་སྟེ། ཁྱོད་རྒྱུན་ཞུགས་ཀྱི་རྟོགས་པ་སྔོན་སོང་གི་ཕྱིར་མི་འོང་ཡིན་པའི་ཕྱིར་ཏེ། ཆོས་ཅན་ཡིན་པའི་ཕྱིར། ཕྱི་མ་མ་གྲུབ་ན། རྒྱུན་ཞུགས་ཀྱི་རྟོགས་པ་སྔོན་སོང་གི་དགྲ་བཅོམ་ལས་ཉམས་ཁ་མའི་དགྲ་བཅོམ་པ་དེ། ཕྱིར་འོང་ཐོབ་པའི་གང་ཟག་ཡིན་པར་ཐལ་ལོ། །འདོད་ན། ཁྱོད་ཕྱིར་འོང་གི་རྒྱུད་ཀྱི་ཀུན་ཤེས་པའི་དབང་པོ་ཐོབ་པའི་གང་ཟག་ཡིན་པར་ཐལ་ལོ། །འདོད་ན། མིན་པར་ཐལ། ཁྱོད་དེ་བཏང་བའི་གང་ཟག་ཡིན་པའི་ཕྱིར་ཏེ། ཁྱོད་ཕྱིར་འོང་གི་རྟོགས་པ་སྔོན་སོང་གི་དགྲ་བཅོམ་པ་ཡིན་པའི་ཕྱིར། གལ་ཏེ་དེ་གང་ཟག་ཡིན་པའི་ཕྱིར་ཟེར་བ་ལ་མ་ཁྱབ་ན། འོ་ན་རྒྱུན་ཞུགས་ཀྱི་རྟོགས་པ་སྔོན་སོང་གི་དགྲ་བཅོམ་པའི་རྟེན་ལ་ཕྱིར་མི་འོང་དུ་གྱུར་མ་ཐག་པའི་ཕྱིར་འོང་དེ། ཕྱིར་འོང་གི་རྒྱུད་ཀྱི་ཀུན་ཤེས་པའི་དབང་པོའི་ཐོབ་པ་གསར་དུ་རྙེད་པའི་གང་ཟག་ཡིན་པར་ཐལ། དེ་དེ་ཐོབ་པའི་གང་ཟག་གང་ཞིག དེ་འདྲའི་དགྲ་བཅོམ་པ་དེ་ཕྱིར་འོང་གི་ཀུན་ཤེས་པའི་དབང་པོའི་ཐོབ་པ་ལས་རྣམ་པར་ཉམས་པའི་གང་ཟག་ཡིན་པའི་ཕྱིར། ཁྱབ་སྟེ། རྣམ་པར་ཉམས་ན་སྔོན་མེད་ཐོབ། །ཅེས་བཤད་པའི་ཕྱིར། གོང་གི་རྟགས་གྲུབ་སྟེ། དེ་དེའི་ཐོབ་པ་བཏང་བའི་གང་ཟག་ཡིན་པའི་ཕྱིར། འདི་འདྲའི་རིགས་པ་གནད་དུ་ཆེ་སྟེ། ཉན་ཐོས་འབྲས་གནས་རྣམས་ཀྱིས་ཞུགས་ལམ་ཐོབ་མྱོང་ཀྱང་། མ་ཐོབ་ཅེས་པ་འདི་བློ་ཡུལ་དུ་མི་ཤོང་བ་རྣམས་ལ་ཡིད་ཆེས་སྐྱེད་པའི་རིགས་པ་ཡིན་པའི་ཕྱིར་རོ། །དེ་ཡང་། དགྲ་བཅོམ་པ་རྣམས་ཀྱིས། ཀུན་ཤེས་པའི་དབང་པོ་ཐོབ་པ་བཏང་བའི་གནད་ཀྱིས། དགྲ་བཅོམ་པ་སློབ་པར་བབས་པའི་ཚེ་ཀུན་ཤེས་དབང་པོའི་ཐོབ་པ་གསར་རྙེད་བྱུང་བས་དེ་ཐོབ་མ་ཐག་པར་འཇོག་དགོས་པའི་ཕྱིར་རོ། །གོང་གི་རྟགས་གསུམ་པ་དེ་རྒྱུན་ཞུགས་ཀྱི་འབྲས་བུ་ཐོབ་མ་ཐག་པའི་གང་ཟག་ཡིན་པ་མ་གྲུབ་ན། རྒྱུན་ཞུགས་ཀྱི་རྟོགས་པ་སྔོན་སོང་གི་དགྲ་བཅོམ་པའི་རྟེན་ལ་ཕྱིར་མི་འོང་ཐོབ་མ་ཐག་པའི་ཕྱིར་མི་འོང་ཆོས་ཅན། ཁྱོད་རྒྱུན་ཞུགས་ཀྱི་འབྲས་བུ་ཐོབ་མ་ཐག་པའི་གང་ཟག་ཡིན་པར་ཐལ། ཁྱོད་དེ་ཐོབ་པའི་གང་ཟག་ཡིན། དེ་ཐོབ་ཟིན་ཐོབ་པའི་གང་ཟག་མིན་པའི་ཕྱིར། དང་པོ་ཆོས་ཅན་གྱིས་གྲུབ། ཕྱི་མ་མ་གྲུབ་ན། དེ་འདྲའི་དགྲ་བཅོམ་པ་དེ་རྒྱུན་ཞུགས་ཀྱི་འབྲས་བུ་ཐོབ་པའི་གང་ཟག་ཡིན་པར་ཐལ་ལོ། །འདོད་ན། དེའི་རྒྱུད་ཀྱི་ཀུན་ཤེས་པའི་དབང་པོ་ཐོབ་པའི་གང་ཟག་ཡིན་པར་ཐལ་ལོ། །ཞེས་སོགས་སྔར་བཞིན་ནོ། །དེ་ལྟར་ན་འབྲས་བུ་གཉིས་ཅིག་ཆར་དུ་ཐོབ་པ་ཅིག་ཀྱང་སྲིད་མོད། འོན་ཀྱང་ཕྱིར་མི་འོང་གི་རྟེན་ལ་ཕྱིར་འོང་དུ་གྱུར་མ་ཐག་པ་དེ་ཕྱིར་འོང་གི་འབྲས་བུ་ཐོབ་མ་ཐག་པ་ནི་མིན་ནམ་སྙམ་སྟེ། ཕྱིར་མི་འོང་ཐོབ་ནས་ཕྱིར་འོང་གི་འབྲས་བུ་བཏང་བའི་བཤད་རྩོད་མེད་པའི་ཕྱིར་རོ། །དེས་ཕྱིར་འོང་ནས་རྒྱུན་ཞུགས་སུ་གྱུར་མ་ཐག་པ་ལའང་མཚོན་ནོ། །འདི་འདྲའི་རིགས་ཅན་གསང་ཚིག་མང་དུ་གདའ་སྟེ་རེ་ཤིག་སྦས་ཏེ་བཞག་གོ །དེ་ལྟར་ཆོས་མངོན་པ་མཛོད་ཀྱི་ཐུན་མོང་མ་ཡིན་པའི་སྤང་བྱ་སྤོང་ཚུལ་དོགས་དཔྱོད་དང་བཅས་པ་འདི་ནི། ཤཱཀྱའི་དགེ་སློང་རིགས་པ་སྨྲ་བ་གདོང་དགའ་བ། གདོང་པ་རབ་འབྱམས་པ་སངས་རྒྱས་དཔལ་ལྡན་གྱིས་ཤོག་བུ་སོགས་མཐུན་པའི་རྐྱེན་སྦྱར་ནས་བསྐུལ་བ་ལས་འཇམ་མགོན་བླ་མ་སྐྱིད་གཤོངས་པ་ཆེན་པོའི་གསུང་ལས་སྐྱེས་པ། ཤཱཀྱའི་དགེ་སློང་མངོན་པ་སྨྲ་བ། དབྱངས་ཅན་གསུང་གི་བྱིན་རླབས་སྙིང་ལ་ཞུགས་པ་ཀླུ་སྒྲུབ་ཅེས་བྱ་བས། ཤིང་མོ་བྱ་ལོ་དབྱར་གྱི་འདུས་པ་ཆེན་པོ་དགག་དབྱེའི་དུས་ཁྱད་པར་ཅན་ལ་མཉན་ཡོད་ཚེ་རིང་གུར་ཁང་གི་འདབ་ཤོག ཚེ་རིང་གཡབ་དཀར་དུ་ལེགས་པར་གྲུབ་པ་དགེ་ཤིང་བཀྲ་ཤིས།། །།